Abusuko XIV. Kultur Asteak jarduera ugari ekarriko ditu domekara arte

Aurtengo kultur astean askotariko jarduerak antolatu dituzte auzoan: Apirilaren 25era arte Black Out poesia-erakusketa prestatu dute Abusuko Zentro Soziokulturalean eta gaurtik 25era ere Liburu azokak prestatu dituzte herriko ikastetxeetan. Apirilaren 23 eta 24an esne-bilketa ekitaldia prestatu dute Zaporeak, Artzain Onaren Parrokiak eta Abusuko Elkartasun Sareak errefuxiatuentzat.

Ekitaldiak, egunero

Kultur astea gaur bertan hasi da, 17:00etatik 19:00ak arte mural parte-hartzailea eginez Eroskiren atzealdean. Jarduera honek asteazkenerarte iraungo du. Asteazkenean, jarraian, 19:00ak aldera Antzerki Foroa egingo dute Abusuko Zentro Soziokulturalean. Saioa doakoa izango da, baina forora joateko asmoa duten interesdunek aldez aurretik izena eman beharko dute 94 479 29 30 zenbakiaren bidez 14:00etatik 21:00ak arte.

Ostegunean umeentzako ikuskizuna antolatuko dute Ibaialde liburutegian. Saioak edukiera murriztua izango du eta lekurik ez egotekotan, ikuskizuna Facebookeko Abusu Sarean orritik jarraitu izango dela iragarri dute antolatzaileek.

Ostiralean Auzoko idazleen mahai ingurua prestatuko dute Abusu Zentro Soziokulturalean. Doako jarduera honetan parte hartu ahal izateko izena eman beharko da aurretik 94 479 29 30 telefono zenbakiaren bidez 14:00etatik 21:00ak arte.

Nerea Ibarzabal // Bertsoa

Larunbatean Bertso bazkaria prestatuko dute Abusu Ikastolan. Bertan izango dira Onintza Enbeita eta Nerea Ibarzabal bertsolariak. Izena emateko abusu@ikastola.eus helbide elektronikora idatzi behar da. Ondoren, 17:00etatn Bilbao Gazte Street kirola saioa egingo dute Ibaieder parkeko zelaian.

Kultur asteko azken eguna argazkilaritzari eskainiko zaio argazkilaritza-rally batekin: izen-emateak kanpan egin beharko dira 11:00ak eta 12:00ak bitartean eta lehiaketaren gaia Osasuna eta zaintza, ingurumena izango da


Gazteluetako ikasle ohiaren abokatuak 10 urteko zigorra eskatu du sexu abusuengatik

Halaber, irakasleari hamar urtez biktimarengana hurreratzeko debekua jartzea eskatu du.

Leioako (Bizkaia) Gaztelueta ikastetxeko ikasle ohiaren familiaren abokatuak hamar urteko kartzela-zigorra eskatu du irakaslearentzat, mutikoak 13 urte zituenean sexu abusu larriagotua egitea egotzita.

Akusazio partikularraren behin-behineko kalifikazioaren idatzian, abokatuak delitu hauengatik ezarri daitekeen zigor maximoa eskatu du akusatuarentzat. Irakasle ohiak Opus Deiren Obra korporatiboaren eskolan lan egin zuen, 2003ko irailetik 2011ko kurtsoaren amaiera bitartean.

Halaber, irakasleari hamar urtez biktimarengana urreratzeko debekua jartzea eskatu du.

Akusazio partikularraren ustez, adingabeari sexu-abusuaren delitua egin zion, konfiantzaren abusuarekin larriagotuta; kalifikazio alternatiboa ere egin du, sexu abusuen delitu jarraituarena, nagusitasun eta konfiantza abusuengatik larriagotuta.

Auzitegiak gertaerak bigarren kalifikazio horretan kokatzen direla uste izango balu, lau urte eta sei hilabeteko kartzela-zigorra eskatuko luke, eta hamar urtez gerturatzeko debekuaren eskaria gehitu litzaioke.

Kasu horretan biktimaren familiak ez du kalte-ordainik eskatuko eta delituen ustezko egilearen eta eskolako balizko arduradun zibilen aurka auzitegitera berriro joateko aukera gordeko du.


Asteburuetan errepidean ibiltzeko Eusko Jaurlaritzak kamioiei jarritako debekua baliogabetu du Espainiako Auzitegi Gorenak

Asteburu eta jaiegunetan Araba, Bizkaia eta Gipuzkoako errepideetan ibiltzea debekatu zien 1997an Eusko Jaurlaritzak 5.500 kilo baino gehiagoko kamioiei. Orain, debeku hori bertan behera uztea erabaki du Espainiako Auzitegi Gorenak, "Estatuko legedia urratzen" duela iritzita. Jaurlaritzari ez zaio gustatu erabakia, eta "trafiko segurua" izateko debeku hori "beharrezkoa" dela adierazi dute.

Eusko Jaurlaritzak debeku hori ezarri zuenean, 1997an, Kantabriako Gobernuak helegitea aurkeztu zuen. Espainiako Auzitegi Gorenak Kantabriako Gobernuari eman dio arrazoia, eta beraz, debekua bertan behera utzi.

Espainiako Auzitegi Gorenak esan duenez, "Jaurlaritzak ezin ditu urratu trafiko gaietan Espainiako Estatuak dituen legeak". Gaineratu duenez, "legez kanpo dago lurralde oso batean eta ibilgailu jakin bati ibiltzeko debekua jartzea". Izan ere, hori Espainiako Barne Ministerioaren eskumena dela diote, eta "segurtasun arrazoiengatik" hartutako neurria izan beharko lukeela.

Jaurlaritzak azaldu dutenez, berriz, "trafiko segurua" bermatzeko "beharrezkoa" da kamioiei debeku hori ezartzea.


Abenturaz abentura

Julio Villar mendizale eta abenturazalea. (Argazkia: Lide Ferreira)

Lau urtez belaontzi batean munduaren bira eman ostean, motxila hartu eta beste bidaia bati ekin zion Julio Villarrek (Gros, 1943). Izan ere, beste lau hilabete eman zituen oinez, eta ibilbide horretan bizi zituen esperientzia eta sentimenduak bildu zituen koaderno batean. Orain, bizipen horiek guztiak islatu ditu Viaje a pie. Mar de Nubes liburuan, Vasco de Camping elkarteak bultzatuta.

“Ez naiz idazlea sentitzen, baina egia da liburuen bidez, lagun ezezagun asko ditudala. Oso polita da; maitasuna eman eta sentitzeko modu bat da”, azaldu du Villarrek. Abentura berriak bizitzeko beti prest dagoela esan du, eta liburua horietako bat dela dio.

Ametsetako zein errealitateko bidaiak, aurretik idatzi zuen Eh, petrel! liburua eta bizitza bera izan ditu hizpide abenturazaleak IRUTXULOKO HITZAk egin dion elkarrizketan. Bihar, ostirala, egongo da irakurgai, papereko edizioan.


'Hemen Debagoiena'

Maiatzaren 18ko Hemen Debagoiena.


Soslaia. Politikara mugatutako sendagilea

Jean Grenet sendagilea da lanbidez, nahiz eta bere jarduna politikara mugatu azken urte luzeotan. Parti Radical Valoisien alderdiko presidenteordea da eta UMPko kidea. Aitzinetik UDF talde zentristako kidea zen. 2012ko Frantziako Legebiltzarrerako hauteskundeetan URCID izeneko zerrendan aurkeztu zen baina hautesleek Colette Capdevielle sozialista hautatu zuten, tarte handiarekin gainera. Baionako auzapeza da 1995eko otsailaren hiruaz geroztik.

Hainbat kargu publiko izan ditu:

Baionako Herriko Etxean:

1989/03/19tik 1995/06/18ra hautetsia1993/06/21tik 1995/02/02ra auzapezordea1995/02/03 auzapeza, zendu berri zen aitaren segida hartuz1995/06/19tik 2001-03-08ra Auzapez hautatzen dute2001/03/19tik 2009/03/21ra Auzapeza berriz ere2008/03/22tik du azken agintaldia

Herri Elkargoa:

2008/04/12tik da Aturri-Euskal Kostaldea Herriarteko sindikatuko presidentea

Kontseilari Nagusi:

1992-03/22tik1995/02/14ra Kontseilari Nagusi izan zen. Kargua utzi zuen Baionako auzapez hautatzean.

Akitania:

1998/03/15tik 2002/06/30ra Akitaniako Kontseilari izan zen

Frantziako Parlamentua:

1993/05/02tik 1995/07/13ra Alain Lamassoureren ordezkoa diputatu gisa1995/12/08tik 1997/04/21era Alain Lamassoureren ordezkoa diputatu gisa2002/06/19tik 2007/06/19 diputatu hautatu zuten2007/06/20tik 2012ra, diputatua izan zen.

Baionako auzapez gisa, Euskal Kulturaren Aldeko Herriarteko sindikatuko presidentea izan zen.


Ehun BERRIAlagun baino gehiago direla ospatuko dute gaur Iruñean

Krisiak oro irensten duela dirudien garaiotan, badira albiste baikorrak, zailtasunei aurre egiteko bide berriak. Horretan ari da BERRIAlagunak egiten diharduen kanpaina; Zure ziztada behar dugu leloa ardatz hartuta, sare bat trinkotu nahi du euskarazko hedabideen inguruan, jendearen sostengurik falta ez dakien, eta, hartara, lanean jarrai dezaten. Iruñean, jada ehun lagunek bat egin dute deiarekin, eta Iruñerri osoan, 160 baino gehiago dira. Hori ospatze aldera, jai bat egingo da gaur ilunabarrean; bertso merendu bat egingo dute Iruñeko Zaldiko Maldiko elkartean. Errimak bi bertsolariren esku izango dira: Julen Zelaieta eta Aimar Karrika ariko dira bertsotan.Elkarlanaren emaitza izango da gaurko merendua; jan-edanak Zaldiko Maldiko elkartearen ekarpena izango dira, eta bertsolariak musu truk ariko dira. Ekitaldiak topaketa gozo bat izan nahi du: BERRIAlagunak erakartzeko kanpainaren alde orain arte egindako lan guztia eskertu nahi du, eta egitasmoa ezagutzera ematen segitu.Lehendik ere, kanpainaren aldeko hainbat ekitaldi egin dira Nafarroan; iazko urriaren 11n, esaterako, bertso merendu bat egin zen Lakuntzan, eta azaroaren 10ean kontzertu bat eman zuen Ruper Ordorikak, Altsasuko Iortia kultur etxean. Nafarroako euskarazko hedabideek lagundu dute horiek antolatzen. Izan ere, hedabide horietako asko arras ataka gaiztoan daude; orain arte, urriak ziren laguntza publikoak, eta gutxitu egin zaizkie azken urteotan; batere diru laguntza publikorik ez dute egun Nafarroako instituzioen partetik. Egoera horrek hedabide askotan eragin dituen arazo larriez ohartuta, BERRIAlagunen kanpainaren bidez eskuratzen den diruaren zati bat —eskualde bakoitzean lortzen denaren bostetik bat, hain zuzen ere— hedabide horietarako jartzea erabaki da. Eta ahalegin horren fruitua agerikoa da: dagoeneko egin dira lehendabiziko ordainketak zenbait hedabidetan.10.urtemugaren inguruanHerriz herri egin da orain arte BERRIAlagunak erakartzeko kanpainaren zati handi bat. Euskal Herri osoan ekintza ugari egin dira, eta 4.200 lagunek erabaki dute kanpainarekin bat egitea. Egitasmo iraunkor bat denez, aurten ere horren aldeko lanean jarraituko da. Ekainaren 21ean, hamar urte beteko ditu BERRIA egunkariak, eta urtemuga hori ospatzeko antolatuko diren ekitaldien jira-biran egin nahi dira kanpaina ezagutarazten jarraitzeko saio handienak datozen hilabeteetan. Apirilaren erdialdean hasi eta ekainaren amaiera bitartean egingo dira ospakizun ekitaldiak, eta horiek izango dira ziztaden aldeko etorkizuneko urratsak harilkatzeko gakoak. Bide batez, ahalegina egiten jarraitu nahi da jadanik kanpainari atxikimendua erakutsi diotenen aldeko urratsekin jarraitzeko; haien proiektuarekiko atxikimendua indartu nahi da, eta ateak zabaldu nahi zaizkie, parte hartze iraunkor bat izateko.


Irati: hain hurbil, hain urrun (I)

Luis Gurrutxagak Uztarria aldizkariaren 2018ko abenduko zenbakirako idatzitako iritzi artikulua da honakoa.

Gure Amazonas txikia da Iratiko oihana, baina agerikoa da, ene aburuz, jende askok ez duela ezagutzen.

Iratira iritsi nintzen lehen aldia ez zen batere samurra izan. Negua zen eta aterpetik lau kilometrora gelditu zitzaigun autoa, elurragatik. A ze hasiera! Oinez iritsi, ilunak harrapatuta, lur jota, afaldu eta ohera. Baina... hurrengo egunsentian, sinestezina zen talaiatik gure aurrean ikusten genuena. Pagoek, hostoz biluzik baina geruza zuri finez estalirik, apaintzen zuten baso zabala. Edertasunaren erdian harrapatua sentitzen zinen. Goizeko isiltasunak berak areagotu egiten zuen oihanaren dotorezia infinitoa.

Harrez gero, urte gutxitan egin dut kale. Bide batez, saiatu naiz lagunei ere erakusten hain gertu daukagun altxorra. Zenbat pasadizo, gertaera, istorio...

Tourra, Txata, Haritz Odriozola...

Tourra Pirinioetatik pasatzen zela eta, lehen eguna eta gaua Iratin igaro genituen behin. Ilunabarrean kanpadenda zabaldu, 'tia' Norbertaren gisatua jan eta etzateko prest, errekastoko ur-xuxurla entzunez. Baina... Lagun Joxek, kokotea harraskatuz, supituan: "Hi, este..., zea..., esto..., mantie..., e..., mantie". Zera, manta etxean ahaztu! Ordainetan, zabor poltsa erraldoitik etxeko zapatilak, sandaliak, bizikletako oinetako bereziak, mendirako bota handiak eta kaleko zapatilak atera zituen. A ze nolako barre eztanda gaueko isiltasunean!

Beste batean, abuztuko oporraldian, perretxikotara hurbildu ginen Iparraldeko Irati aldera. Eta Bagargiko mendateko tabernara iritsi ginenean, bat-batean: "Aiba. Haamen noarbetarrak. Ze eiten dezute? Perretxikuen truke, afaiye eta ostatue gure kontura. Kar, kar, kar". Hura poza. Txata azpeitiarra zen. Errefuxiatu batzuekin opor egunak pasatzera joanak ziren alokatutako etxolara. Afaria dibertigarria eta luzea izan zen. Haiek Azpeitiko eta bailarako berriak jakin nahi, gu euren bizitzaz galdezka. Biharamona gogor samarra gertatu zen, baina aurkitu genuen erremedioa. Bero sapa saihesteko, Kakuetako arroilan murgildu eta han egon ginen, kietoparao, geure onera etorri arte.

Baina tristura ere ekarri digu Iratik, Ori menditik, zehazki. "Ai, Ori! Hi, oihan erdian errege, ahaltsu, harro, erronkari". Eder; aldian-aldian, ordea, anker. Haritz Odriozola mendizale azpeitiarra heriotzak harrapatu zuen Oriko malda izoztuan duela hamar urte, neguko egun malapartatuan. Oroimen bikoitza utzi zidan Haritzek. Bata mutikotakoa, ikasle ezagutu nuenekoa; baketsua, onbera, irribarre pausatua eta gozoa zuen. Bestea, zendu baino hiruzpalau egun lehenago utzi zidana. Ibai Eder urtegian gurutzatu ginen biok, hura laisterka eta ni oinez, mantso. "Iep", "kaixo", agurtu ginen. Mendizaletasuna zuen pasio eta pasio horren alde lana egin zuen Lagun Onak mendi bazkunaren lehendakari kargutik. Gogoan haugu, Haritz.

Badut Iratiko Robinson Crusoeren kontaketa bat, istorio benetan bitxia, baina hori hurrengo atalerako utziko dugu.


Estatuko abokatuek 'edozein presio edo mehatxu saiakera' gaitzetsi dute

Junquerasen immunitateari buruz egindako txostenaren inguruan sortutako ikusmina ikusita, ohar bat kaleratu dute, eta "irizpide tekniko-juridikoei zorrotz lotuta" jokatzen dutela gogorarazi dute.

Estatuko abokatuen elkarteak "esku-sartze edo presio" saiakera oro errefusatu du gaur, eta bereziki, bere jarduna baldintzatu dezakeen "mehatxu oro".

Elkartearen Zuzendaritza Kontseiluak ohar labur bat egin du publiko, "azken aldian argitaratu diren informazioei" erantzunez. Zuzenean aipatzen ez badu ere, Estatuko Abokatutzak Oriol Junquerasi buruz egindako txostenak Pedro Sanchezen inbestidurarako PSOEren eta ERCren arteko negoziazioetan izan dezakeen eraginari buruz ari direla uler daiteke.

Europar Batasuneko Justizia Auzitegiak immunitatea aitortu zion Junquerasi eta eurodiputatu izan zitekeela adierazi zuen. Ebazpen horren aurrean, Espainiako Auzitegi Gorenak txostena eskatu zion Estatuko Abokatutzari eta horretarako urtarrilaren 2ra arteko epea duen arren, hainbat iturriren arabera, astelehen honetan bertan aurkez dezake.

Txostena erabakigarria izan daiteke Pedro Sanchezen inbestidura posible egiteko darabilten negoziazioan, ERCk esana baitu azken erabakia Estatuko Abokatutzak txosten horretan hartzen duen jarreraren arabera hartuko duela.

Egoera horren aurrean, Fernando Bertran Giron buru duen elkartea "edozein presio, esku-hartze edo mehatxu"ren aurka agertu da.

"Estatuaren abokatuok irizpide tekniko-juridikoei zorrotz lotuta jokatu behar dugu gure idazki prozesaletan eta txostenetan. Zuzenbideko profesionalak gara, eta oposizio bidezko zerbitzari publikoak. Legeari eta Zuzenbideari men egitea bermatzen dugu 1881etik. Hori da batzen gaituena" dio oharrak.

Bestalde, Consell Nacionala urtea bukatu baino lehen deitzea baztertu du ERCk, PSOErekin gobernagarritasun akordio bat ixteko "ezinbesteko" pausoa, alderdiko iturriek azaldu dutenez.

"ERCk proposamena eta negoziazioaren egoera datozen egunetan aztertuko du, baina balizko akordioa ixteko ezinbesteko Consell Nacionala urtea bukatu baino lehen egitea baztertu du", zehaztu dute iturriek.

ERCk aurreratu zuenez, akordioa "azken xehetasunen" zain dago. Horregatik, azken egunetan negoziazioak areagotu dira.

Estatuko Abokatutzaren txostena astelehenean jakinaraztea espero zuela adierazi zuen Espainiako Gobernuak ostiralean, eta ERCren gustukoa baldin bada, akordioa adostuko lukete, baina urte bukaera baino lehen behin betiko ixtea ezinezkoa litzateke, Consell Nacionala urtarrilaren 1a baino lehen ez dutelako deituko.

ERCren zuzendaritza astelehen honetan bilduko da.


Aparteko soldatari buruzko Gobernuaren proposamena errefusatu du PSNk

Roberto Jimenezen idazkari nagusiaren arabera, Nafarroako Gobernuak langile publikoen aparteko soldaten agenda aldatzen badu urtean “% 7,5 gutxiago” kobratuko dute.

PSNk bere idazkariaren bitartez Nafarroako Gobernuak atzo egindako proposamena errefusatu du: Funtzionarioek jasotzen dituzten aparteko soldaten egutegia aldatzea. Roberto Jimenezen arabera, aldaketa hau egiten bada, langile publikoek "% 7,5 gutxiago" kobratuko dute.

"PSNk funtzionarioek eurei dagokiena kobratzearen alde egingo du", esan du Roberto Jimenezek, eta abenduko "ordainsaria euren soldataren parte" dela nabarmendu du. Halaber, UPNren Gobernuaren proposamenarekin ez dutela jasoko adierazi du 2013an ekainekoa urtarrilera pasatu arren.

Parlamentuan UPNk langile publikoei aurten tokatzen zaien ordainsaria jasotzearen aldeko ekimenak babestuko dituela esan du Jimenezek, eta Gobernu zentralak horren kontra egiten batu, "neurria oso erraza" da: "aurrekontuetan aldaketa bat egin, eta datorren urtean hiruek kobratzea".

Halaber, Jimenezen ustez, Yolanda Barcinaren kabineteak proposamen hau oposizioaren ekimenengatik aurkeztu du proposamena; "Gobernua nekatuta dago, bihozkadengatik bakarrik mugitzen da", gaineratu du.


Auzoko emakume taldeko merienda ederra izan genue

Auzoko emakume taldeko merienda ederra izan genuen aurreko ostiralean, hilaren 24ean. Auzoko emakume taldean parte hartzen dugunak batu eta arratsalde ezin hobea pasa genuen. Astero Auzokon egiten ditugun dinamikez aparte, Saharako tea probatzeko aukera izan genuen eta tripa betetzeko, bizkotxo paregabea eta Marokoko beghrir-ak dastatu genituen. Ederto ibili ginen mahai betearen bueltan eta laster errepikatzeko asmoarekin gabiltza. Bitartean, gogoratu emakume taldea OSTEGUNERO 11tan batzen dela, Kultur Etxeko lehen solairuan. Animatu eta hurreratu auzokora!!! !


"Jaso dudan babesa prozesuaren aldeko bilakatu behar da"

Abenduaren 22az geroz kalean da Aurore Martin, euroagindu baten harira Espainian preso egondako zuberotarra. Herri mobilizazioari esker libre dela dio.


Mendi ibilaldia eta gaztaina jana egingo dituzte igandean, Ormaiztegin

Mendi Asteari bukaera emateko igandeak, azaroak 13, mendi ibilaldia egingo dute goizean, Ormaiztegin zehar. Goizeko bederatzietan irtengo dira herrigunetik, eta bi ordu eta erdiko edota hiru orduko irteera egingo dute. Behin ibilaldia bukatu eta gero, parte hartzaileek hamaiketakoa egiteko aukera izango dute. Bestalde, 18:30ean, gaztaina jana egingo dute plazan.


Gipuzkoako zesta punta txapelketako finalak jokatuko dira igandean Aitzurin

Zumaiako Aitzuri pilotalekuak Gipuzkoako zesta punta txapelketako finalak hartuko ditu igande honetan. Lau partidaz osatuko da jaialdia, 16:30etik aurrera.

Jokatutako lau mailetatik hirutan izango dira zumaiarrak lehian. Hauek izango dira jokatuko diren partidak:

Kadete mailan: Zumaia 1 - Danok Bat 1

Jubenil mailan: Danok Bat 2 - Donostia Jai Alai 1

Nagusiak 2. maila: Zumaia 1 - Zumaia 2

Nagusiak 1. maila: Zumaia 1 - Zumaia 2

Zumaiarren aldetik honako pilotariek jokatuko dute: Luken Aizpurua eta Julen Cabanillas kadete mailan; Edu Agirre eta Cristian Saez, eta Kimetz Etxabe eta Gotzon Enbil nagusien 2. mailan; eta Cosme Agirre eta Unai Uranga nagusien 1. mailan.

Goikoetxea Paueko finalera

Zesta puntarekin jarraituta, igandean jokatu ziren Paueko Cesta de Nadau txapelketako finalaurrekoak. Lehen partidan Iñaki Osa Goikoetxeak eta Jérôme Portetek bi setetan irabazi zioten Ludovic Laduchek eta David Minviellek osatutako bikoteari: 15-14 eta 15-5.

Bigarren finalaurrekoan Patxi Tambourindeguy eta Pierre Etcheverry, Jean Olharan eta Manex Urtasunen aurka neurtu ziren. Berdinketa hausteko set laburrera jo behar izan zuten, eta hemen Olharan eta Urtasun izan ziren nagusi: 15-14, 14-15 eta 4-5.

Finala ostiralean jokatuko da Paueko frontoian, 20:30etik aurrera.


Gutxienez 10 pertsona hil eta 16 zauritu dituzte Ohion, tiroketa batean

Tiroketa goizaldean izan da, Daytongo erdigunetik mendebaldera dagoen taberna baten aurrean. Hildakoen artean sarraskiaren ustezko egilea dago.

Gutxienez 10 pertsona hil eta 16 zauritu dituzte igande honetan Dayton hirian (Ohio, AEB), tiroketa batean. Hildakoen artean sarraskiaren ustezko egilea dago, Daytongo Poliziak jakitera eman duenez.

"Erasotzailea hil egin da. Beste 9 hildako ere badaude. Gutxienez, beste 16 pertsona eraman dituzte ospitalera, zaurituta", baieztatu du Polizia Sailak Twitter bidez zabaldutako mezu batean.

"Agenteak lanean zeuden inguruan, eta tiroketa hasi bezain laster erantzun ahal izan dugu, erasoarekin berehala amaituz", azaldu du Poliziak. Antza denez, 01: 00ak aldera (05:00 GMT) hasi da tiroketa, eta FBI lekuan dago jada, gertatutakoaren nondik norakoak argitzen laguntzeko prest.

Tiroketa goizaldean izan da, Ned Peppers tabernaren aurrean, Daytongo erdigunetik mendebaldera, eta polizia eta anbulantzia ugari bertaratu dira, tokiko hedabideek aipatu dituzten lekukoen arabera.

"Gure langile guztiak onik daude, eta informazioa biltzen dugun bitartean babesa helarazi nahi diegu biktimei", esan du taberna horrek bere Instagram kontuan zabaldu duen mezu batean.

Poliziak, bestalde, gertatutakoa argitzeko laguntza eskatu die tiroketaren lekuan izan diren herritarrei. Bitartean, biktimen senideak Daytongo Konbentzio Zentroan hartzeko leku bat prestatzen ari direla ziurtatu du.

Azken orduetan sare sozialetan zabaldu dituzten bideo eta argazki batzuetan erasoaren ustezko egilea ikus daiteke, eta fusil baten tiroak entzuten dira.

El Paso hiriko (Texas) merkataritza-gune batean izandako tiroketa eta ordu batzuetara gertatu da eraso berri hau. Larunbateko tiroketa horretan hogei bat lagun hil ziren.


90 urte aurten betetako bederatzi bazkide omenduko ditu Basotxok gaur

Santa Luzia eguna ospatuko du Basotxo erretiratuen elkarteak gaur, abenduak 13. Aurten 90 urte bete dituzten bazkideak omenduko ditu ekitaldi apal baina goxoa eginda (17:00); zortzi emakume eta gizon bakarra dira.

Dantzariek ongi-etorria egingo diete lehenengo omendutakoei eta erretiratuen abesbatzak eta trikitilariek hainbat kantu eskainiko dizkiete gero. Ondoren opariak jasoko dituzte zuzendaritza batzordeko kideen eskuetatik eta ospakizuna bukatzeko txokolate beroa hartuko dute pastel eta guzti, Basotxoko egoitzan elkartutako bazkide guztiek.

Gaur omendutakoak

1920an jaiotako bederatzi bazkideri egingo diete omenaldia gaur. Hona: Anunciacion Perez; Baldomera Mendizabal; Anastasia Carrasco; Valentin Etxebarria; Mari Carmen Axpe; Tomasa Dominguez; Isidora Garzia-Etxabe; Maria Dolores Armentia; eta Maria Unanue. Guztiek dituzte beteta 90 urte, batek izan ezik; Maria Unanuek domekan, abenduak 19, egingo ditu. Basotxoko kideek uste dute gehienak izango direla ekitaldian.

Santo Tomas eguna

Ez da abenduko ospakizun bakarra, hilaren 21ean Santo Tomas eguna ospatuko dutelako Basotxoko kideek. Azken asteotan jokatzen dabiltzan mus txapelketako finala egingo dute lehenengo, eta gero, II. Kantu eta Narrazio txapelketako sariak banatuko dituzte. Ekitaldi horretan, gainera, iazko kantu txapelketan saria eskuratutako Emilia Murillo omendu gura dute. 20 abesti eta 14 erromantze grabatu zituen berak eta handik laster zendu zen.


Akuilu elkarteko baserritar gazteen martxak Durango izan zuen helmuga

Azpeititik Durangora, baserritar gazteak elkartzeko martxa berezia antolatu zuen, joan zen asteburuan, Akuilu Euskal Herriko baserritar gazteen taldeak.

Baserria da etorkizuna goiburuarekin, “tokian tokiko produktuak eta sasoian sasoikoak produzitu eta kontsumituko dituen eredu baten” sinesten duten baserritarrek egin zuten martxa. Mallabitik sartu ziren Durangaldera, zapatuan. Biharamunean, aldiz, Berriz, Abadiño eta Durangon izan ziren. Euskal Herriko hainbat baserritar gaztek antolatutako azoka antolatu zuten Durangon, eta, ondoren, bazkaria ere izan zuten azoka horretan parte hartu zuten guztiek.


Hamabortzagarrena ederra!

Aurtengoa ere joan da eta balorazio positiboa egin du Ekaitza Elkarteak. 15. aldiz Baserritarren Eguna egin zen Santu Guzien Egunean. Eguraldi kaxkarrak ateraldi batzuk izan zituen eta herriko nahiz inguruko jende aunitz hurbildu zen urteroko merkatura. Guzira 25 postu jarri ziren frontoian: eskulan eta baratzeko produktu aunitz eta ederrak, gozokia, zerrikiak, frutak, opilak, tresnak, aziendak… Berrikuntza gisa, aurtengoan, Beratik Etxegaraitarren pottokekin umetxoek paseoak eman zituzten. Ahari Lehiaketarik ez zen egin, baina bertze aldi batez Gazta Lehiaketa egin zen. 13 gazta aurkeztu ziren eta Serorenbordako Margari Madariagak eraman zuen lehendabiziko saria; bigarren saria Albiz baserriak eta hirugarren tokian Aientsako Osildekobordako Mari Jose Lizardiren gazta gelditu zen. Aipatzekoa da, gainera, bertako produktuez osatutako zare haundia azken honek, Mari Josek, eraman zuela.


«Kirolak eman dio Amezketari izena»

Amezketako kultur etxeko aretoa jendez bete zen atzo, Joxe Mari Otermin herritarrak idatzi duen 'Amezketa, herri kirolzale baten memoriak' liburuaren aurkezpenean. Aretoan izan zirenetako batzuk liburuetako orrietan ere agertzen dira.

Joxe Mari Otermin eta Iñaki Perurena izan ziren aurkezpenean hitz egin zutenak, eta ekitaldia bera Iñaki Elortza kazetariak aurkeztu zuen. Perurenak idatzi du liburuaren sarrera, eta orrietan idatzitakoa azaldu zuen Amezketan, 'Albitzuri-Haundi' izena duen harria lau harri direla: "Erdi broman esan izan dut, Trinitateko misterioan hiru pertsona batean, eta Albitzuri-Handin lau harri batean". Gogoan du Amezketara lehenego aldiz nola joan zen Perurena: "Garai hartan harri gosea nuen, eta garai hartan eta gaur egun ere Euskal Herriko benetako harri baldarra Amezketakoa da. Gogoan dut motoan nola jaitsi nintzen Tolosara eta Amezketara kotxean etorri ginen eta harria jaso nuela. Ez zitzaidan hain zaila egin, baina hori beharbada harriaren bigarren etapa izango zen".

Perurenak lau garai aipatu zituen, harriaren lau "pertsonalitateak" zehazteko: "Zuriarrainen garaikoa bat, probatu nueneko etapa hori bestea, gero handik urte pare batera antolatu ziren lehiaketak hirugarren etapa bat izango ziren, eta ondorengoa beste laugarren etapa bat".

Oterminek bere aldetik gogora ekarri zuen Perurena Amezketan izan zen bi lehiaketetan jaso zuen harrera: "Lehenengoan, Amezketa oso ondo portatu zen 13 jasoaldi egin zituenean, eta hurrengoan, 10 jasoaldirekin geratu zenean, txistuka-eta hartu genuenean. Jendea dirua hamabost baietz-eta zegoen une hartan. Iñaki azkenetakoa izan zen harria jasotzen eta ordurako harria pixka bat hezetua, eta izerdiarekin bustia, eta 10ekin geratu zen. Amezketako historian puntu beltz bat izango litzateke Iñakiri egun hartan txistu jo izana. Ez dakidana da, eta hori ere esan behar da, amezketarrak izan ziren edo Amezketara etorritakoak".

Liburuari buruz hitz egiterakoan, Oterminek azaldu zuenez, "kirolak ere garrantzia du herri baten historian. Eta hau ez genuke baztertu behar. Azken batean, Fernando Amezketarra alde batera utziz eta egungo pilotariak pixka bat baztertzen baditut, Amezketa bazela herritik kanpo oihartzuna zabaldu zuena kirola izan zelako. Eta aurreneko Amezketako kirolzale ia guztiak Amezketa edo Amexketa ziren". Oterminek gaineratu zuenez, "kirolak eman dio Amezketari izena".

Liburuaren aurkezpenean orrietan azaltzen diren hainbat kirolari edota senitartekoak izan ziren, gehienak pilotaren mundukoak. Familia argazkian elkartu ziren, pilota munduko Martin Puldain, Lontxo Tolosa, Eneko Galartza, Xalton Zabala, Joxean Tolosa, Imanol Altuna, Jokin Etxeberria, Joxe Mari Altuna, Jokin Altuna eta Jesus Galartza; bestetik, Joseba Zubeldia harri-jasotzailea, eta Miguel Angel Iriarte, Errekartetxo harri-jasotzailearen semea; eta korrikalarien aldetik Bixente Artola, eta Manuel Mujika zenaren Martin Urtaza biloba.

Aurkezpen ekitaldia eta gero, mokadutxoa jateko aukera izan zen. Liburua etxera eramateko aukera ere izan zuten bertara joandakoak, eta jaso ez dutenen etxe bakoitzera udalak liburua banatuko du.


Txapeldun Ligarako txartela lortzea zail dauka Realak

2014. urtean garaipen bakarra eskuratu du Realak Anoetatik urrun, Malagan hain zuzen ere. Etxetik kanpo jokoan izan dituen 21 puntuetatik 5 erdietsi ditu Donostiako taldeak.

Zazpi jardunaldi geratzen dira BBVA Liga bukatzeko, eta Realak zail dauka Txapeldunen Ligarako txartela eskuratzea. Azken bost partidetatik hirutan hasi da Reala irabazten, baina ezin izan du azkenean garaipena eskuratu.

Igandean, Osasunaren aurka, 7. minutuan estreinatu zuen markagailua Chory Castrok, baina gorritxoek partida berdindu zuten 58.ean. 2014. urtean garaipen bakarra eskuratu du Realak Anoetatik urrun, Malagan hain zuzen ere.

Vila-real, Atletico Madril, Sevilla eta Almeria izan dira donostiarren borreroak. Etxetik kanpo jokoan izan dituen 21 puntuetatik 5 erdietsi ditu Donostiako taldeak.


Zumaia Salegi Jatetxea Ondarroan izango da igandean, lehiaketa ofizialetatik kanpoko estropadan

Zumaia Salegi Jatetxeak lanean segitzen du traineruetako denboraldi ofiziala prestatzen. Neguan oso lan ona egin eta gero, ate joka ditu Euskotren liga (sailkatuta dago, iazko garaile izateagatik) eta Gipuzkoako liga. Aurretik, ordea, prestakuntza doitzeko estropadak jokatzeko aukera izaten ari da, eta igandean Ondarroan izango da.

Hango Arraun Astearen baitan, estropada antolatu dute, eta 11:30ean jokatuko da emakumezkoena. Zarautz, Bizkaia, Hibaika eta Orio izango ditu aurkari Zumaia Salegi Jatetxeak.

Joan zen igandean, Lekeition, bandera irabazi zuen, prestakuntzako beste estropada batean.


Arrasate pasealekuko geltokiak aldatu egingo dituzte astelehenetik aurrera

Otsailaren 23an lanak hasiko dituzte kale horretan eta, ondorioz, Arimazubiko geltokia Loramendi kalean egongo da. Aldiz, Uribarri etorbidean 1 eta 2 lineek geltoki bakarra izango dute, Uribe Auzo aldean. Obrek 6 hilabete inguru iraungo dutela diote Udaletik.


Nazioarteko finantza sistema arautu eta zaintzeko oinarriak jarri dituzte G20koek

Gardentasun arauak betetzen ez dituztenak zigortzea hitzartu dute, besteak beste. Krisiak gehien eragin dien herrialdeei laguntzeko eta nazioarteko merkataritza suspertzeko, 815.000 milioi euro jarri dituzte.


Sakanako EHEri erantzunez

Guaixeren aurreko zenbaki batean, Sakanako EHEren "Arau murriztailerik ez" goiburudun gutuna argitara eman zen. Bertan luzatutako zenbait kritikekin ezin dugu bat etorri, eta zenbait argibide eman nahi genituzke, geuk ere.Diru eta giza baliabide ugari jartzen dituzte Sakanako udalek Mankomunitateko Euskara Batzordearen proposamenen eta Batzar Orokorraren erabakien mende. Izan ere, Euskara Batzorde horrek egindako proposamenak bere horretan onartu izan ditu Batzar Orokorrak, azken urteetan behinik behin. Urteotan, Mankomunitateko Euskara Zerbitzuak ez du prestakuntza planik osatu, ez erabilera planik, ez euskararen ordenantzen jarraipenik burutu baliabideak eskaini dituzten udaletan... Egoera horren aurrean, Altsasuk gutxieneko zerbitzua emateko eskaria egin zuen, baina ezezko biribila eman zitzaion Batzorde horretatik aurreko legegintzaldian. Irurtzungo, Olaztiko, Ziordiko, Bakaikuko eta beste udalerri batzuetako ordezkariek ere, zerbitzu falta azpimarratu eta salatu izan dute. Mankomunitateko gehiengo aldaketarekin batera, egoera horri aurre egitea ezinbestekotzat jo genuen, eta horretara bideratu genituen hainbat proposamen.Lehena, aurreko legegintzaldian aldatu zenaren ordez araudi berria aurkeztea izan da. Araudi proposamena beste talde politikoei lehenik, eta Euskara Batzordeko partaideei aurkeztu zitzaien ondotik. Gerora, denbora tarte zabala egon da proposamenak nahiz helegiteak aurkezteko.Esan bezala, aurreko legegintzaldian ere, aldaketak egin ziren Euskara Batzordearen araudian: taldeei nahiz udalei bozka bana esleitu zitzaien, inongo ponderaziorik gabe. Oraingoan, aldiz, bozka ukatzen zaiela salatu du EHEk. Izan ere, duela 4 urte ezarritako sistema hori erabat desorekatua eta injustua zelako aldatu nahi izan dugu berriro araudia, ondoko printzipioak oinarri hartuta:√ Bozkaren funtzio ordezkatzailea.√ Batzorde kontsultiboetan, ezagutzen ditugun beste guztietan, erabili ohi den funtzionamendu eredua.√ Aniztasuna eta beste gizarte eragile batzuk erakartzeko ahalegina.Udal ordezkariek, euskalgintzako eragileen iritzia aintzat hartu behar dute; baina baita beste gizarte eragile guztiena ere. Euskalgintzako zenbait taldek ordea, soilik eurentzako eskatu dutela bozka eskubidea araudiari aurkeztutako helegiteetan, ez beste gizarte esparruetako inongo ordezkarirendako.Edonola ere, Euskara Batzordea kontsultiboa da. Ez du erabakiak hartzeko ahalmenik eta ez zen horretarako sortu. Iritzien trukerako eta udal ordezkarien eta gizarte-eragileen arteko harremana bermatzeko sortutako gunea da. Hortaz, Euskalgintzako taldeen parte hartzea oso garrantzitsua da, baina, gure ustez, aipatu taldeon parte hartzea bezain garrantzitsua da ikastetxeen parte hartzea lortzea, hala nola beste esparru batzuetako ordezkariak erakartzea ere, direla merkatariak, ostalariak, kirol taldeak, langileen ordezkariak, enpresarienak, eta abar. Areago, udal ordezkarien parte hartzea eta inplikazio zuzena funtsezkoak dira, (alkateak balira hobe), ordezkari horiek baitira udaletan eta herrietan hizkuntza politika aplikatzeko ardura nagusia dutenak.Azpimarratu nahi dugu, araudi berriarekin ere, euskara dela eta izanen dela Euskara Batzordearen lan hizkuntza. Horri dagokionez, ezin gaitezke ados egon udal ordezkari batzuek eta Sakanako EHEko kideek agertu izan duten jarrera zurrunarekin, Mankomunitateko Euskara Batzordera mugatzen dena gainera, askotan ikusi izan baitugu irizpide hori darabilten duten batzuen ohiko jarduna zein den, hizkuntzei dagokienez.Bestalde, Mankomunitateko Euskara Batzordea hilero biltzeak ez du ezertxo ere bermatzen, orain arteko eskarmentuak erakutsi digun bezala. Areago, Sakanako herrietan Euskara Batzorde zabal eta anitzak osatzea eta abiaraztea zinez garrantzitsuagoa da; zailagoa ere bai, noski. Euskarari lehentasuna eman behar zaio mankomunitatean bai, baina batez ere udalerrietan, horietan bizi baikara Sakanako herritarrak. Orain arte jasotako emaitza urriek zerbait erakutsi behar ligukete, bada.Araudi berria Sakanako Euskalgintzako kide askoren iritzia aintzat hartuta osatu da. Aurrekoaren aldean, zabaltasunaren eta aniztasunaren aldeko apustua nabaria dela iruditzen zaigu. Ezadostasunak direla eta, argi utzi nahi genuke Sakanako EHEren zenbait ekimen desegokitzat jotzen ditugun arren, ez genukeela sekula EHE euskararen etsaitzat joko (erakunde horrek Nabairi egotzi zion bezala) eta errespetuz baina tinko, elkarrizketa nahiz elkarlanaren bila ahaleginduko garela, hori baitugu euskaldunok aurrera egiteko aukera bakarra.


Paul Allen hil da, Microsoft enpresaren sortzaileetako bat

65 urterekin hil da, minbiziaren ondorioz. Bill Gatesekin batera, Microsoft enpresa sortu zuen 1975. urtean.

Paul Allen, 1975. urtean Bill Gatesekin batera Microsoft enpresa sortu zuen enpresaburua, hil da 2018ko urriaren 15ean, minbiziaren ondorioz, haren familiak ohar bidez jakinarazi duenez. 65 urterekin hil da.

1983. urtean utzi zuen Microsoft, Hodgkin-en gaixotasuna zuela esan ziotenean.

Gaixotasunek erasan aurretik, Teknologia saileko buru izan zen Microsoften. Gerora, enpresa munduari lotuta jarraitu du. Esaterako, Seattle hiriko Seahawks futbol amerikarreko taldea eta Portland hiriko Trail Blazers saskibaloi taldea erosi zituen. Horrez gain, Seattle hiriko Sounders futbol taldeko jabeetako bat ere bazen.

Forbes aldizkariaren arabera, 21.700 milioi dolarreko ondasuna du. 1953an Seattle hirian jaio zen enpresaburua munduko 40. pertsona aberatsena zen, iturri horren arabera.


Atxaga eta Anari batera arituko dira Donostiako Literaktum jaialdian

Maiatzaren 8tik 17ra egingo da, eta hamar jarduera bilduko ditu, Petros Markarisen hitzaldia barne

Pentsamendu kritikoa, gogoeta eta literaturaren inguruko eztabaida sustatzea du helburu Donostiako Udalak Euskal Idazleen Elkartearen (EIE) aholkularitzarekin antolatutako Literaktum jaialdiak, eta aurten, hamargarren aldia, maiatzaren 8 eta 17 bitartean egingo da. Hamar jarduera bilduko ditu hiriko hainbat kultur etxe, museo eta aretotan —solasaldiak, elkarrizketak, performanceak, kontzertuak, literatur ibilaldiak...— eta Bernardo Atxagak eta Anari Alberdik 8an Ernest Lluch kultur etxean gauzatuko duten Desertuko biztanleei buruz ikuskizunak irekiko du (19:30).

Petros Markaris idazle, itzultzaile, antzerkigile eta gidoigile greziarrak ere parte hartuko du, esaterako. 15ean izango da, San Telmo museoan, eta hitzaldian Europaz, kaosaz eta krisiak eragindako zailtasunez mintzatuko da (19:30).


Gipuzkoako Karting Kopa bi asteburutan izango da

Olaberriko zirkuituan Gipuzkoako Karting Kopa jokatuko da, 12 eta 15 urteko gaztetxoentzat. Foru Aldundiak eta zirkuitua kudeatzen duen Vilariño Motorsport enpresak antolatu dute, apirilaren 20-21 eta 27-28rako. Bestetik, etzi LeMans desafioaren 3. karrera jokatuko da, bitik lau lagunerako taldeentzat. 60 minutuko erresistentzia proba da.


Azken urratsa salbaziorantz

Sabadell-Osasuna | 18:00, Nova Creu Alta| Gorritxoek salbazioa ziurtatzea bilatuko dute denboraldi ezin gogorrago bateko azken partidan. Puntu batekin aski izango lukete mailari eusteko.

Dena kontra izan duen denboraldi batean, Osasunak abagune paregabea dauka Sabadellen aurka hainbeste buruhauste ekarri dizkion salbazioa lortzeko. Iragan jardunaldiaren aurretik talde iruindarra kinka larrian zegoen, jaitsiera postuetan eta bertatik ateratzeko aukera gutxirekin. Aitzitik, 90 minututan gorritxoen egoera guztiz irauli zen, Recreativoren aurkako garaipenak eta Santanderreko Racingen ustekabeko porrotak jaitsiera postuetatik irteteko aukera eman baitzieten. Hortaz, orain bai, orain nafarrek bere esku dute mailari eustea. Eta ez hori bakarrik: gaur puntu bat lortzearekin nahikoa izango lukete helburua lortzeko (neurketa baten faltan hiru puntu ateratzen dizkiote Racingi).

Horrela, bada, Osasunak salbazioa lortzeko azken urrats horretan kale egitea ia ezinezkoa dirudi; areago, kontuan hartzen bada aurkari izanen duen Sabadell dagoeneko maila galduta dela. Zernahi ere, ia faktore guztiak aldekoak diren arren (kanpoan jokatzea da kontrakoa den alderdi bakarrenetarikoa), gorritxoek garbi izan behar dute 100%a ematea dela Nova Creu Altan puntuatzeko duten bide bakarra. Gauzak alde dituzte, bai, baina lasaikerian erori, arerioa gutxietsi edota aldez aurretik helburua jada beteta dagoela pentsatu ezkero, Martinen mutilek boleto asko izanen dituzte estutasunetan sartzeko. Izan ere, denboraldian zehar argi eta garbi gelditu da jokalariek duten guztia eman ezean, Osasuna talde ahula, oso ahula dela. Beraz, gaurko formula zein izan beharko litzatekeen garbi dago: arerioak baino gehiago korrika egitea, berau baino gehiago saiatzea. Hori da bidea, eta ez besterik.

Gauzak horrela, Sabadellen aurkako norgehiagokan itxura on bat emateko gakoetako bat pasa den igandean bezala jolastea izango da. Recreativoren aurka taldeak segurtasun defentsibo handia erakutsi zuen, eta defentsa lerroan maila hori mantendu ezkero, kataluniarrek zail izango dute Osasunari ezustekorik ematea. Beraz, defentsan helburua iragan jardunaldian emaniko irudiari jarraipena ematea da. Erasoan, baina, hiru puntuak lortu nahi ezkero behintzat, taldeak beste freskotasun bat erakutsi beharko luke. Recreativoren aurka bi gol sartu zituzten, baina, egia esan behar bada, geldikako jokaldiez aparte taldeak ez zuen gauza handirik erakutsi. Jokalari oso azkarrak ditu hegaletan, eta Martinek hori aprobetxatzen jakin beharko luke. Bestela, taldearen alternatiba bakarra geldikako jokaldiak izanen dira, eta Sabadellek hauek defendatzen asmatu ezkero, gorritxoak B planik gabe izanen dira.

Martinek zelairatuko duen hamaikakoari dagokionez, ziurtasunez ezin daiteke ezer esan, Arrizabalagako entrenatzaileari ezustekoak ematea asko gustatzen baitzaio. Dena den, iragan igandeko hamaikakotik ez dirudi gauza askorik aldatuko duenik. Defentsako boskotean aldaketa bakarra izango da: Echaidek santzionaturiko Oierren partez jokatuko du. Erasoko postuetan egon daitezkeen aldaketei dagokienez, badirudi Herviasek Alex Berenguer gaztea ordeztuko duela. Errealak utzita dabilen jokalariak minutu gutxi jokatu zituen Recreativoren aurka, astean zehar min hartuta ibili baitzen; gaur, baina, protagonismo handiagoa izango du. Bestelakoan, aldaketarik ez: Riesgo atepean, Loe eta Torres euskarrian, hauen aurretik Sisi, eta aurreko lerroan, Herviasekin batera, Nino beteranoa.

Lau denboraldiren ostean, Sabadell 2.B mailara itzuliko da

Osasunarentzat aurtengo sasoia zaila izan bada, zer esanik ez Sabadellentzat. Izan ere, Carlos Mandiaren taldea burua altxa ezinda ibili da ia denboraldi osoan, jaitsiera postuetatik irten ezinik. Martxoa eta apirila bitartean izan zuen boladarik onena, zenbait garaipen eta berdinketa pilatuz, baina azken txanpa negargarri batek talde kataluniarra kondenatu egin du. Horrela, iragan igandean Sportingen aurka galdu ostean jaitsiera ofizial bilakatu zen arlekinatuentzat. Lau denboraldi zeramatzaten Zilarrezko Mailan, eta bereziki iragan sasoian maila politean aritu ziren, sailkapenean hamargarren eginez; alabaina, aurten maila hartatik oso urrun aritu dira.

Gauzak horrela, gaur arratsaldean euren zaleen aurrean emango diote amaiera denboraldiari. Aho zapore onarekin amaitu nahiko dute, hiru puntuak lortuta. Edonola ere, Osasuna behar askoz ere handiagoarekin iristen da gaurko partidara, honek etorkizuna oraindik jokoan baitu; beraz, zaila dirudi etxekoek denboraldia garaipenarekin itxi ahal izatea.


Diputazioa, Arartekoa eta Emakunde, Jaizkibelen alde Hondarribian

Martin Garitano Gipuzkoako diputatu nagusiak, Izaskun Landaida Emakundeko zuzendariak eta Julia Hernandez arartekoaren ondokoak bertatik bertara helaraziko diote babesa konpainia mistoari, igandean.

Martin Garitano Gipuzkoako diputatu nagusia izango du buru Aldundiak igandean Hondarribira, Alardean Jaizkibel konpainia mistoa babestera, bidaliko duen ordezkaritzak. Arartekoa eta Emakunde ere Gipuzkoako herrian izango dira, babesa bertatik bertara erakusten.

Foru erakundeak ohar batean adierazi duenez, "euskal erakunde guztiek Hondarribiko Alardean berdintasunarekin konpromisoa dutela erakutsi behar dute ezinbestean", eta elkarrekin lan egin behar dute "eskubide horren inguruko zalantzarik onartzen ez duen egoera batera" heltzeko.

Laura Gomez Berdintasun zuzendariak –Garitanorekin batera izango da jaian- Jaizkibel konpainia mistoari "esker ona" erakutsi dio, eta haientzako "errespetua" eskatu du.

Bestalde, Arartekoak Hondarribiko Alardeko gatazka oraindik konpondu gabe egotea deitoratu du, ohar batean. Izan ere, "emakumezkoek jaiko ekitaldi nagusian parte hartzeko eskubidea ote duten zalantzan jartzen da oraindik".

Horrez gain, Izaskun Landaida Emakunderen zuzendariak ere Jaizkibel konpainiaren desfilea bultzatuko du igandean, eta erakunde publikoen eginbeharrak hartu ditu hizpide: "Legez, hala nahi duten emakumeek gizonezkoek bezala ospakizun horretan parte hartu ahal izateko oztopoak ezabatu eta beharrezko neurriak ezarri behar dituzte".


Bogdanovicek eta Doncicek bereganatuko dute arreta osoa

Eslovenia eta Serbia nor baino nor ariko dira gaur iluntzean, Europako Saskibaloi Txapelketako finalean

SASKIBALOIA. Esloveniak eta Serbiak gaur jokatuko dute Europako Saskibaloi Txapelketako finala (20:30). Luca Doncicen eta Bogdan Bogdanovicen arteko finala izango dela esango dute askok. Biak izan dira txapelketako izarrak, eta gaur ikusiko da nork egiten duen distira gehien.

Esloveniak ez du neurketarik galdu txapelketan, eta jipoia eman zion finalerdietan aurreko txapeldunari, Espainiari: 72-92. Doncicek eta Goran Dragicek osatutako bikoak min handia egin die aurkari guztiei. Erasoan joko erakargarria egin dute zaleentzat, bizia, azkarra. 6,25eko arrastotik ikaragarrizko eraginkortasuna erakutsi dute. Mota guztietako garaipenak lortu dituzte: errazak, estuak, defentsan oinarritutakoak, erasoan sekulako eraginkortasuna erakutsiz... Talde gaztea izan arren, primeran jakin izan du jokoaren egoera desberdinetara egokitzen. Gaurko finalean, Doncicen eta Dragicen ekarpenaz gain, garrantzitsua izango da Klemen Prepelicen, Anthony Randolphen eta Gasper Vidamarren ekarpena.

Eskarmentu handiagoa du Serbiak. Xaxa Djordjevic aulkian dagoenetik, gainera, jokalariek duten kalitateari izaera oldarkorra eta lehiakorra gehitu zaie. Neurketa bakarra galdu dute. Bogdanovic nabarmendu arren, Esloveniak baino talde joko hobea erakutsi du. Minutu gutxitan hautsi ditu neurketak. Gaitasun handia du partiden erritmoa kontrolatzeko, eta horrekin min handia egin diezaioke Esloveniari.


Hamaiketakoa (Aiztondo) 2016-01-15

Gaurko saioan: Amasa-Villabonako hondakinen eztabaidaz ari zaigu Nora Urbizu EH Bilduko zinegotzia. Proposamena berria luzatu die herritarrei koalizio abertzaleak, edukiontzi eta txip bidezko bilketa proposatzen dute. Pili Otaegik DINA 7 taldearekin kaleratu duen Larraulgo usadioak sendabelarrekin liburuaz hitz egin digu. Bernardo Atxagak Asteasuko Muskerraren Bideaz emandako azalpenak jaso ditugu eta Bihozkada eta Beñat Igerabidek Bonberenean eskainiko duten kontzertuaz hitz egin dugu.


Ezker abertzaleak 2010eko aurrekontuetaz adierazitakoaren aurrean

Ezker abertzaleko hautetsiek 2010eko aurrekontuen prozesuaren gainean plazaratutako oharrari erantzun dio Azpeitiko alkateak

Ezker abertzaleak 2010eko aurrekontuetaz adierazitakoaren aurrean:

Berandu onartzeaz: asko dira oraindik, besteak beste koiuntura ekonomiko edo korrelazio politiko arazoengatik, aurrekontuak oraindik onartuta ez dituzten udalerriak. Gipuzkoak 88 udal ditu, onartuta 57k dituzte gaurko datan, beraz, 31 udalerrik ez dituzte.

Azpeitiak baditu, denon ahaleginarekin, nahiz eta gobernu minoritarioa duen.

Parentesi barruan esaten da "urte eta erdi honetan Julian Eizmendi, diputazioak alkate lanetarako liberatuta eduki du". Honen aurrean:

Hasteko, Diputaziora bueltatu beharra izan nuela urtebete da (iazko ekainean), soldatarik gabe utzi nindutelako.

EUDELen arabera, 2.000 biztanletik gorako udalek alkatea liberatuta behar dute; Azpeitian 14.450 biztanleekin, ez??? Dedikazio osoz kargua betetzeko nuen eskubidea kendu egin zidaten.

Diputazioan izan dut laguntza, neure lanpostuan malgutasuna izan dut Azpeitiko ezinbesteko betebeharrak betetzeko. Baina nire ingurukoek eta familiak badakite nola ibili naizen urte honetan, baita hiritar askok ere.

Garbi daukat, oztopoak oztopo, nire betebeharrak herriarekiko bete ditudala. Iaz soldatarik gabe utzi ninduten, aurten berriz beraien proposamenez berriro liberatzera. Zergatik aldaketa??? Alkate karguarekiko horrelakorik ez da inon ezagutu eta ez da ezagutuko ere, hemen bakarrik.

Bukatzeko, arau urbanistiko berrien planarekiko oztopo eta blokeoaz: hor duzue Hirigintza Batzordean, 2010eko urtarrilaren 26an aurkeztutako eta onartutzat eman zen kronograma. Non dago blokeoa??? Aurreikusitako iraupena bi urtekoa da, zuek esaten zenutena (urte bat), ciencia ficción.


Musergok bere lan berria aurkeztuko du larunbatean, Lizardi antzokian

Mursego Maite Arroitajauregi (Eibar, 1977) txelo-jotzailearen izen artistikoa da. Musikari ezberdina da, bakarra. Pop doinuak jorratzen ditu, baina uneoro esperimentazioarekin jolastuz. Larunbatean, Bi (2) lan berria aurkeztuko du Zarauzko Lizardi antzokian, 22:00etatik aurrera. Berekin batera Boat Beam taldeak joko du. Hona hemen Urola Kostako Hitzak bihar argitaratuko duen elkarrizketaren aurrerapena.

Argitartu berri duzun Bi (2) bigarren diskoa lantzerakoan erantzukizun handiagoa sentitu al duzu ala beste behin zu zeu izan zara?

Beste behin ni neu izan naiz. Behin disko bat grabatuta, zerbait sendoagoa egin behar nuela pentsatzen hasi nintzen. Disko luze bat egin behar nuela, alegia. Egia esan, bigarren lan hau askoz ere landuagoa da: denbora gehiago izan dut abestiak egiteko, grabatzeko eta letrak idazteko. Nire buruari gehiago exijitu diot, egia esan. Beti hartzen dut kontuan entzulegoa; hau da, uste dut entzulegoak merezi duela nire bururi exijitzen diodana.

Oro har, aurreko lanaren ildo musikal bertsua jarraitzen du berriak. Zertan da berdin eta zertan ezberdin?

Lehenengo diskoan, adibidez, txeloak garrantzia handiagoa zuen eta bigarren honetan, aitzitik, musika tresna gehiago gehitu dizkiot. Instrumentazio aldetik aurrekoa baino gehiago garatu dut, horretarako denbora tarte luzeagoa hartu baitut.

Errenferentzia asko du zure bigarren lanak; batik bat, zinema mundukoa. Zure musikagintzak asko al du soinu bandatik?

Badira hainbat filmeren erreferentziak lan berrian. Iraganik gabeko emakumea abestiko letra Aki Kaurismäkiren Un hombre sin pasado filmean oinarrituta dago; Zaldi basatiak, berriz, John Houstonen Vidas rebeldes lanean; Argia zara, berriz, Tomas Alfredsonen Dejame entrar filmean. Batez ere, letrak egiterakoan izan ditut iturri. Baita musika egiterakoan ere. Azken finean, abestiak gai horietan daude oinarrituta.


Maiatzeko lehenengo asteburuan ospatuko dira Txino auzoko fiestak

Maiatzeko fiesta nagusiak prestatzen burubelarri dabil Gazte Asanblada: Txino auzoko fiestak. Ofizialki maiatzaren 5ean hasiko badira ere, Zubiondo tabernak bezperatik antolatu ditu ekitaldiak. Hala, ostiral ilunabarrean, maiatzak 4, bertsolariak izanen dira eta gauean mus txapelketa.

Larunbata izanen da egun nagusia. 11:00-11:30 aldera herriko neska-mutikoek dantza emanaldia eskainiko dute. 12:00etan txupinazoa botako da eta ondotik, auzoko frontoian pala partida mistoa jokatuko da, Txino auzoko bikote baten eta herriko beste bikote baten artean. Botilleroek koplaka emanen dizkiete aholkuak pilotariei. Eguerdian herri bazkaria eginen da eta arratsaldean umeentzako jokoak izanen dira. 18:00 aldera Arrabots taldearekin dantzako pausuak ikasi eta dantzatzeko aukera izanen da eta gauean, garajean, kontzertuak izanen dira.


Kennedyren hilketari buruzko dokumentu sailkatuak, argitara

AEBetako Artxibo Nazionalek sailkatutako eta gordetako 3.100 espediente ofizial dira, eta ostegunean gobernuak publiko egitea aurreikusita dago.

John F. Kennedyren hilketari buruzko fitxategien azken bilduma argitaratuko du, zati batean edo osorik, Estatu Batuetako Gobernuak. Dokumentuek Gerra Hotzan CIAk eta Mexikoren artean egindako akordioak argitu litzakete.

Estatu Batuetako Artxibo Nazionalek sailkatutako eta gordetako 3.100 espediente ofizial dira. 1992ko lege batek agindu bezala, ostegun honetan argitaratu beharko lirateke. Donald Trumpek hauetako batzuk geldi litzake, CIAk "kontuzko" dokumentutzat hartzen dituenak, baina argitaratuko direla esan du presidenteak.

Zenbait dokumentu blokeatzekotan, ezin izango dira 25 urte igaro arte argitaratu, eta momentu horretako presidenteak erabakiko du. Hedabide batzuen arabera, fitxategi batzuk sailkatuta jarrai dezaten presionatu du CIAk.

Historialari batzuk eta konspirazioaren teorien aldekoak zain daude. Warren batzordeak 1963ko hileta ikertu zuen, eta Lee Harvey Oswald hiltzailea izan zela ondorioztatu zuen, eta gainera, bakarrik burutu zuela. Ez da ezustekorik espero, baina badaude teoria hori sinesten ez dutenak.

John R. Tunheim epaile federalarentzat, aldiz, oso zaila da dokumentuek ezustekorik ez ematea. "Bihar argitaratuko den guztia da interesgarria, Kennedyren hilkeatekin zerikusia duen guztia interesgarria delako", esan du Tunheimek.

Estatu Batuen eta Mexikoren arteko harremanari buruzko zehaztasunak egon daitezke dokumentuetan. Inteligentzia partekatu zuten bi herrialdeek, eta Oswaldek AEBek zaindutako Kubako eta Soviet Batasunaren enbaxadak bisitatu zituen Mexiko Hirian.

AEBetako gobernuak hilketaren inguruan dauzkan azken dokumentuak dira hauek, baina badago argitaragabeko informazio gehiago beste eskuetan, hala nola, "Jakie Kennedyk emandako elkarrizketak, epaileek babestuak", "Jack Rubyren (Oswalden hiltzailea) abokatuen" artxiboak eta KGBren dokumentuak Moskun, epaileak azaldu duenez.


Besalde elkarteak Saharara bidaltzeko 6.306 kilo jaki batu ditu Busturialdean

Elikagaiez gain, partikularren diru laguntza ere jaso dutela azaldu dute Besaldekoek; 290 euro, hain zuzen. Sahararen aldeko euskal karabana otsailaren 24an abiatuko da, BilbotikBesaldek, Bermeoko Sahararen aldeko elkarteak, janari ugari batu du Busturialdean, Sahararen aldeko Euskal Karabana Solidarioaren bitartez. Elkarteko ordezkariek jakitera eman dutenez, 6.306 kilo jaki batu dituzte, hain zuzen ere.Bermeo, Busturia, Mundaka eta Gernika-Lumoko denda eta hezkuntza zentroetan, Muxikako eskolan, eta Gautegiz Arteagako eskolan egin dute aurten jaki bilketa.«Oso pozik» agertu dira Besaldekoak eskualdeko herrietako bizilagunek emandako erantzunarekin, eta eskerrak eman gura dizkiete aipatu kanpainan parte hartu duten norbanako, elkarte, denda, enpresa, hezkuntza zentro eta udal guztiei. Era berean, eskerrak eman dizkie Caritas eta Ongi etorri errefuxiatuak Busturialdea plataformari, Salica arrain enpresari, Bermeoko Ospitale Psikiatrikoari, komunikabideei, kaxak eta kamioia kargatzen lagundu duten guztiei, eta parrokiei; bereziki, Bermeoko San Frantzisko komunitateari, jakiak biltzeko lokala uzteagatik.Elikagaiez gain, partikularren diru laguntza ere jaso dute, 290 euro, hain zuzen ere. Sahararen aldeko euskal karabana otsailaren 24an abiatuko da, Bilbotik. Bildutakoa Aljeriako kanpamentuetara eroango dute. Piztu Itxaropena kanpainaren helburu nagusia herri sahararrera ahalik-eta elikagai kopuru handiena eroatea da, errefuxiatuen kanpamentuetan duten elikagai falta asebetetzekotan.


Aresek kale borrokarekin lotu ditu Kukutzako istiluak, eta Urkulluk Bildu izan du hizpide

Jaurlaritzako Herrizaingo sailburuaren arabera, "aurrez antolatutako istiluak" izan dira. Ertzaintzak azkeneko orduetan 31 lagun atxilotu ditu. Atzo arratsaldean bota zuten Bilboko Errekalde auzoko gaztetxea, epaileak baimena eman ostean.

Rodolfo Ares Eusko Jaurlaritzako Herrizaingo sailburuak Kukutza Bilboko Errekalde auzoko gaztetxea eraistearen ondorioz atzo eta bart izandako istiluak "kale borrokarekin" lotu ditu gaur, eta iskanbiletan "sistemaren aurkako, delitu aurrekariak eta genero indarkeriagatik salaketak dituzten lagunek" ere parte hartu dutela esan du. Kukutza gaztetxeko arduradunei eskatu die sala ditzatela istiluak.

Aresen arabera, "aurrez oso ondo antolatutako eta koordinatuta istiluak" izan dira, "jendeak motxiletan gasolina edota suziriak zeuzkalako Ertzaintzari eraso egiteko, eta hori ez da inprobisatzen", eta azpimarratu du Ertzaintzak ondo erantzun duela, "herritarren segurtasuna eta askatasuna aintzat hartuta".

Azkeneko orduetan 31 pertsona atxilotu ditu Ertzaintzak, eta Jose Antonio Varela ertzainburuak esan du gehienak datozen orduetan libre geratuko direla, baina karguekin.

Bilboko Udalak emandako informazioaren arabera, hirian atzo arratsaldetik 650 edukiontzi iraulita azaldu dira, haietatik 57 erreta, bost auto ere kiskalita azaldu dira eta beste 50 kaltetuta, eta EAJk Errekalden eta Alde Zaharrean dituen egoitzek erasoak jaso dituzte. Suhiltzaileek 39 irteera egin behar izan dituzte atzo arratsaldetik.

Aralarrek errefusatu egin ditu atzoko "indarkeriazko ekintza" horiek.

Urkulluk Bildu aipatu du

Iñaki Azkuna Bilboko alkateak "Kukutzaren atzean Bildu dago" zioen herenegun, eta gaur Iñigo Urkullu EAJko EBBko presidenteak ere Bildu izan du hizpide. Urkulluk ere esan duenez, EAJko Bilboko bi egoitza harrikatu egin dituzte bart, eta uste du Bildun "pisua irabazten" ari direla "bizikidetza hautsi nahi duten antisistemek". Ezker abertzaleari galdetu dio ea Bilbo ote duen "esperimentu gune", bertan EAJk agintzen duela eta.

Ezker abertzaleak ostegunean zioen "Azkuna-Ares tandemak gerra apustua" egin duela, eta alkatearen dimisioa eskatu du orain.

Elena Galan Rodriguez de Isla Bilboko auzitegiko epaileak atzo goizean eman zuen Kukutza botatzeko baimena, eta hondeamakinek atzo arratsaldean ekin zioten eraisteari.

Gaur ere manifestazioa

Gaur arratsaldean Bilbon Bateragune auzia salatzeko manifestazioan pankarta zabaldu dute Kukutzako kideek eta babesa emandako lagunek, eta iragarri dute 20:30ean manifestazioa egingo zutela. Errekaldeko plazan hasi da, eta jende asko batu da.

Arratsaldeko martxan epaitegiaren aurretik igarotzean "atxilotuak askatu!” oihukatu dute manifestariek, Kukutza eraistearen aurkako protestetan atzeman dituzten lagunak aska ditzatela aldarrikatzeko.


Real Madrilek irabazi du Txapeldunen Liga, partida iraulita

Atleticok hartu du aurrea lehen zatian, Casillasen huts bat aprobetxatuta. Banakoa Sergio Ramosek egin du, 93. minutuan. Balek, Marcelok eta Cristianok eman diote garaipena Real Madrili, luzapenean.

Azken urteetan izandako amets handia gauzatu du Real Madrilek: Txapeldunen Liga hamargarrenez irabaztea. Carlo Ancelottiren taldea Atletico Madrili gailendu zaio, 4 eta 1, lehen zatian galtzen hasi den neurketa luzapenean iraulita.

Diego Costa aurrelaria izan da partidako lehen protagonista. Aurrelari brasildarrak bederatzi minutu bakarrik eman ditu zelaian, eta min hartuta erretiratu da. Costak arazoak izan ditu ezkerreko zangoan eta, antza, ez da behar bezala sendatu.

Lehen zatian oreka izan da nagusi, bi taldeek errespetuz egin baitiote aurre elkarri. Gauzak horrela, 32. minutura arte itxaron behar izan dute zaleek lehen gol aukera garbia ikusteko: Tiagok huts ikaragarria egin du zelai erdian, baloia Gareth Bale britainiarrak eskuratu du, arean sartu eta jaurtiketa kanpora joan zaio, gurutzatuta, oso gutxigatik.

Lau minutu geroago, 36.ean iritsi da Atleticoren gola. Jokaldi arraroa izan da; Godinek baloia buruz errematatu du, indar handirik gabe, Casillas bide erdian geratu da, eta Real Madrileko atezaina ez da gai izan atzera bueltatu eta baloia atean sartzea saihesteko.

Simeoneren taldea nagusi izan da lehen zatiko azken minutuetan, buruz jokatutako baloietan batez ere. Ancelottiren taldea, berriz, ezinean aritu da Atleticoren defentsan zuloren bat aurkitu nahian.

Bigarren zatian, Real Madrilek izan du lehen aukera argia: Cristiano Ronaldok falta bat zuzenean jaurti du 23 metrotik eta Courtoisek baloia kornerrera aldentzea lortu du, langaren gainetik.

Real Madrilen susperraldia eta berdinketa

Minutuek aurrera egin ahala, Real Madril lekua hobeto hartzen joan da zelaian eta erraz iritsi da Courtoisen atearen inguruetara. 62. minutuan, Cristiano Ronaldo ez da gutxigatik iritsi Sergio Ramosek egindako erdiraketa arriskutsua errematatzera, eta 73.ean, Baleren ezkerkada bortitza desbideratuta atera da.

Bigarren zatiko azken minutuak zurienak izan zira. Jaun eta jabe izan da Real Madril, erasoa jo eta jo. Eta ahaleginak saria izan du luzapenean: Sergio Ramosek berdinketa egin du, Atleticoren zaleak garaipena ospatzen hasita zeudenean.

Luzapena

Luzapenean, jokalariak fisikoki hustuta, Real Madrilek erasoan jarraitu du, Atletico berdinketaren kolpea gainditzen saiatu den bitartean.

Baina benetako kolpea, behin betikoa, Gareth Balek egindako golak eman die. Luzapenaren bigarren zatian egin du galestarrak. Cerezoren taldea etsita geratu da, fisikoki hautsita, eta zuriek ez dute oztoporik izan azken txanpan. Marcelok hirugarren gola egin du, eta Cristianok laugarrena, penaltiz. Txapeldunen Liga balio duten golak. Hamargarrena.


Azaldu ezinezko sentimendua

Ez da aurreneko aldia honi buruz hitz egiten dudala, baina asteburuan kanpoan izan naiz eta hizketan aritu gara gauza bat dela eta bestea dela.

Larritzen nau euskararen egoerak, larritzen nau haurren sentimenduak, larritzen nau jendearen pertzepzioak, larritzen nau, larritu larritu!

"¿A qué piso vas? ", galdera. "Bosgarrenera, eta zu? Nola ba, gaztelera? ", nire erantzuna. "Ez dakit, atera egin zait". Bazkaltzeko gogoa ere joan zitzaidan. Haur bat zen, 10 urte izango zituen. Barrua hustu zitzaidan momentu hartan.

Beraz, zein da gure eguneroko jarduna? Gazteenganako eta haurrenganako sentsibilitate eta ardura lantzea beharrezkoa dela ikusten dut. Aste bukaera eskiatzen aritu ondoren gaiari buruz galdetu zidaten. Euskaldun sentitzen naiz eta guztiz harro nago. Nire bizitza da, nire egunerokoa. Min egiten dit haur bat kalean gazteleraz hizketan ikusteak, lagunarteko giroaren aldaketak edota, zer esanik ez, kargu publiko askoren jarrerak. Ezin dut ulertu estralurtar sentitu nintzela momentu batez, eta horrek guztiak barrenak erabat mugitzen dizkit.

Baina muga, zailtasun eta oztopo guztien gainetik, egunez egun euskararen alde lanean eta irribarrea aurpegian dugula jarraitu beharra dago, inork ez baitu gure ordez euskararen alde borrokatuko.


"Kartel lehiaketa martxan jarri zenetik dihardut parte hartzen"

Iñaki Irazabal ‘Kiña’-k hirugarrenez irabazi du bere herriko jaietako kartel lehiaketa. Iurretarrak inork baino hobeto islatzen du Sanmigel jaien esentzia bere karteletan. Aurten Domingiloa da bere sormen lanaren protagonista. Herriko jaiak gertutik bizi ditu Irazabalek. Aurten ere, edozein ekitalditan bere kameragaz argazkiak ateratzen ikusiko dugu.

Zelan sortu da kartela egiteko ideia?

Panpina horrek gauza arraro bat du. Antzina plastikozkoa zen. Aurpegia apurtu egin zitzaion, eta zakua jarri zioten. Begiak errotuladoreagaz margotu zizkioten, eta orain muñeko diabolikoa ematen du. Sinpatiko kabroia, esaten diot nik. Ezpatadantzari aurpegia duela esaten diet dantzari gazteei [barrezka]. Domingiloak badu bere historia. Sarrazenoen borroka-edo egon zen hemen. Hemengoek irabazi zuten, eta buruzagia jarri zuten hor goian, eta zinta-dantza dantzatu zuten.

Nola atera diozu argazkia?

Iazko jaietan atera nion argazkia. Hortik irten da kartela.

Kartel lehiaketa irabaztea espero zenuen?

Ez. Izan ere, kartel batek irabazteak ez du esan gura kartel hori hobea edo txarragoa denik. Jendeari gustatzen zaion kartelagaz asmatzea da. Interneten egiten diren lehiaketetan, berriz, koadrilarik handiena duenak irabazten du.

Noiztik diharduzu Iurretako kartel lehiaketan parte hartzen?

Kartel lehiaketa martxan jarri zenetik dihardut. Aurretik, jai batzordean nenbilenez, kartela egiten genuen, batek proposamenen bat izaten zuen eta diseinatu egiten genuen.

Beste lehiaketaren batean parte hartu duzu?

Durangon eta Elorrion aurkeztu izan naiz.

Baina irabazi, Iurretan irabazten duzu.

Hiru bider, irabazi dut gainera. Lehenengo lehiaketa 1989an irabazi nuen. Aurreskua dantzatzen, irudi figuratiboa zen karteleko protagonista. Margo bat sortu nuen. Orain urte bi, zinta-dantzako zinten argazki bategaz egin nuen kartelak irabazi zuen.

Argi dago dantzariek arrakasta dutela Iurretan.

Durangon irabazi gura baduzu, zezena sartu behar duzu. Iruñean entzierroa, Bilbon Marijaia, Gasteizen Zeledon... Herri bakoitzak bere ezaugarria du.

Jaietako argazkilari ofiziala ei zara.

Argazkiak zaletasunagatik ateratzen ditut. Urtero 1.000 argazki inguru ateratzen ditut. Gero, balio ez dutenak ezabatu egiten ditut.

Zein da jaietako une politena?

Doniel Atxa jasotzen duten momentua berezia da niretzat. Dantzariak ikustea ere oso gogoko izaten dut.


Tolosa, harietatik zintzilik

Titirijai nazioarteko txotxongilo jaialdia hasi da.

Inaugurazioa ofiziala iluntzean izango den arren, goizean kaleko ikuskizunek gaztetxoenen lilura piztu dute. Plaza Berrian, esaterako, leporaino bete da kioskoa.


Autobusa Askatasuneko Etorbidean hartuko da Donostian gaurtik aurrera

TSST autobus konpainiako zuzendaritzak jakin arazten du gaur, azaroaren 7tik aurrera, bere zerbitzuek, Donostia-Lasarte -T1, Donostia-Andoain-T3, Donostia-Asteasu-T4 y Donostia-Tolosa-T5, Donostian terminal aldaketa izango dutela.

Orain arte, Gipuzkoa enparantzan zegoen geltokia, Askatasuneko etorbideko 24 zenbakira lekualdatuko da.

Aldaketa honek Donostiako Udalaren proposamenari eta Gipuzkoako Foru Aldundiaren aginteari ematen dio erantzuna. Hemendik aurrera, Gipuzkoa enparantzako kokalekua Seminario eta Igeldora doazen autobusentzat izango da.


Presoak, agenda politikora

Urkulluk kartzela politika aldatzeko eta espetxeen eskumena emateko eskatu izanak erreakzio ugari eragin du. Euskal Herriko alderdi nagusiek presoak hurbiltzeko eskatu dute, Madrilgo ikastaro batean.

Banan-banan, ordu erdi hartuta, proposamenak azaldu dituzte Andoni Ortuzarrek (EAJ), Julen Arzuagak (EH Bildu), Idoia Mendiak (PSE-EE), Alfonso Alonsok (PP) eta Nagua Albak (Ahal Dugu), Madrilgo Unibertsitate Konplutentsean, Bizikidetzarako agenda eta gai zerrenda berria lelopean egiten ari diren udako ikastaroan. Eta PP ez beste alderdi guztiak ados azaldu dira: euskal presoak Euskal Herrira gerturatu beharko lirateke.

Honela esan du Idoia Mendiak: "Garbi esango dut: uste dut presoak beren etxeetatik gertu dauden espetxeetara eramateak eta horrek familiarekin sortzen duen gertutasunak lagunduko lukeela dagoen errealitateari buruz hausnar dezaten, eta ez imajinatzen duten errealitateari buruz. Eta, gainera, legezko bidea da". Nolanahi ere, PSE-EEkoak gogor egin du Sorturen kontra, esanez presoei orain arte ez diela utzi espetxe onurak eskuratzen.

"Sakabanaketa zigor gehigarria da" esan du Albak, "eta familientzako zigor krudela eta injustua".

Atzo Iñigo Urkullu Jaurlaritzako lehendakariak espetxe eskumena eskatuz egindako eskariarekin ados azaldu dira, gainera, EH Bildu eta Ahal Dugu.

Hain justu, bihar ere espetxe politika izango dute hizpide Konplutentsean: Mercedes Gallizo Espainiako Espetxe Erakundeetako idazkari ohia, Jonan Fernandez Jaurlaritzako Bake eta Bizikidetzarako idazkari nagusia eta Juan Ignacio Etxano Deustuko Unibertsitateko irakaslea arituko dira, besteak beste.


11 Ispilu: “Rebel rebel” (David Bowie) #bertsioak

Gaurko bertsio saioan rada Ruedak David Bowie handiaren kantua izan du hizpide. 50 urtetan pop musikaren aitzindaria dugu. Ahots berezia duen kantaria eta obra handi eta oparoaren egilea dugu. Umetatik musikaren zaletasuna izan zuen. Bowie musikari berritzailetzat jo izan da, bereziki 1970eko hamarkadan, bai bere ahots bereziagatik, bai bere musika lanen sakontasun intelektualagatik. Ospe handia izan zuen lehenengo taldearekin, David Jones and The Lower Third 60ko hamarkadan. Hala ere, bere hamarkada 70koa izan zen; izan ere, rock-aren munduan izugarrizko aldaketak eragin zituen David Bowie ezizenarekin Space Oddity, The Man Who Sold the World, Hunky Dory eta Ziggy Stardust diskoak kaleratu zituenean. Abeslari dekadentearen pertsonaia gisa agertu zen, eta disko bakoitzean rol berri eta anbiguo bat asmatzen zuen. Bertsioak Shaun Cassidy, Seu Jorge, Ricky Lee Jones, Clare Quilty band, Death or Alive.

https://bilbohiria.com/docs2/2020/11Ispilu/11_Ispilu_149_rebel_Rebel.mp3

Deskargatu hemen.


Gazte Abertzaleak-ek Ezpala Gaztetxearen hustea salatu nahi du

Ezpala gaztetxearen hustearen aurrean, gure gaitzespena eta salaketa zabaldu nahi dugu jendartean, proiektu horri gure elkartasuna eta babesa eskaintzearekin batera.

Gero eta gehiago gara autokudeaketaren alde gauden gazteok eta, aldiz, erakunde publikoek, lagundu beharrean, trabak eta oztopoak jartzen dituzte, aldiro-aldiro; Ezpala proiektu berri eta zabalaren gunea ere itxi egin dute.

Gazteen parte hartzea eta antolakuntza dinamikoak posible egiten fituzten gune horiek, eta horien defentsa irmoa egiten dugu Gazte Abertzaleak-etik: hainbat ekimen antolatzen dituzten guneak; talde anitzak elkartzeko aukera ematen dutenak; gure herrietako sorkuntza dinamika libreak sustatzen dituztenak, irekita eta bizirik jarraitu behar dute. Eta, batez ere, erakunde publikoek horiek islatu behar dituzte beraien egunerokotasunean.

Gure ustez, hauteskundeen ostean irekitako abagunean, talde politikoek, tokian-tokian, jarrera baikorrak sustatu behar dituzte, horrelako guneak zabaldu eta mantentzeari begira. Herri-eredu berri bat helburu izanda, gakoa da autokudeaketaren gaia gazteen antolaketaren berezko esparru bilakatzea: kontsumismoan oinarritutako ezintasun funtzionalari bizkarra ematen dio, eta proposamen sortzaile eta dinamikoari harrera egin, krisialdian nahiz krisirik gabe, gizartean egoera zailenetakoa bizi duen sektorearen eskutik: gazteak.

Gizarteari autokritika egiten dion gazteria aktibo, konprometitu, anitz eta solidarioaren alde egiten jarraituko dugu.

GORA GUNE AUTOGESTIONATUAK! GORA EZPALA!


Kolokan daude Sahara, Txernobyl eta Palestinarekin eraikitako elkartasun zubiak

Mundu mailako krisi honen aurretik jada larri bizi zirenen egoerak okerrera egin duela esan digute Saharako Lagunek, Chernobil Elkarteko kideek eta Palestinako UNRWAko kideek 'Faktoria'n.

"Mugen itxierak, kanpoko laguntza jaso ez izanak eta merkataritza eta ekonomia jardueren jaitsierak ondorio nabarmenak eragin ditu Saharan" Maite Berzosa Saharako Lagunen elkarteko kideak azaldu duenez 'Faktoria' saioan. Euskal Herrian bildutako elikagaiak Alicanten dauzkate blokeatuta, Saharara heldu ezinik. Horrez gain, Oporrak Bakean programa bertan behera utzi behar izan dute. Oporrak Bakeani esker, urtero, 10-12 urteko haur sahararrek uda basamortutik eta errefuxiatu kanpamentuetatik kanpo pasatzeko aukera dute, familia euskaldunetara edo udalekuetara etorrita. Laguntza ekonomikoa eman nahi duenarentzako kontu korrontea zabaldu dute: Asociación Jaima, ES75 3035 0080 3408 0004 8015, kontzeptua: pandemia.

Saharatik Ukraniara jo dugu. Chernobil Elkarteak 25 urte beteko ditu aurten, baina ospakizun gazi-gozoa bilakatu da. Nerea Albisu Chernobil Elkarteko kideak esan digu oraindik ez dutela haurren inguruko erabakirik hartu, "azken unera arte atzeratuko dugu erabakia. Eta uztailean ezin badute etorri, 40 egunetarako ekarri nahiko genituzke Txernobilgo haurrak Euskal Herrira". Erabakirik hartu ez duten arren, harrera-familia izan nahi duenak oraindik badu aukera; elkartearekin harremanetan jartzeko eskatu dute.

Palestinara begira amaitu dugu. Nerea Uriarte, UNRWA Euskadiko kideak Palestinan eta inguruko herrietan bizi duten egoeraren argazkia egin digu. "Eskuak garbitzea, distantzia soziala mantentzea... oso zaila da han. Ez dakigu zenbat pertsona gaixotu diren, datuak ez dira fidagarriak ". Gauzak horrela, lau ardatz nagusi ezarri dituzte egoerari aurre egiteko. Guk ere gure ekarpena egin dezakegu Palestinako bost milloi errefuxiatu baino gehiagok bizi duten egoera zertxobait arintzeko: unrwaeuskadi.org helbidean sartu eta “Ekarpena egin” botoian sakatuta egin dezakegu ekarpena.


Urriaren 1erako manifestaziorako deia egin du Bilbon ezker abertzaleak

Euren burua ezkertiartzat eta abertzaletzat jotzen duen talde batek Eskubide zibil eta demokratikoen alde. Orain herria, orain bakea lelopean manifestaziorako deia egin du hurrengo urriaren 1erako, Bilbon. Autodeterminazioa eta lurraldetasuna funtsezkotzat jo dituzte, eta horiek gabe ezer egiterik ez dagoela azpimarratu. Herriari hitza ematea “oso garrantzitsua” dela nabarmendu dute.

Manifestazioaren aurkezpenean Jose Ramon Etxebarria 2003ko herri hauteskundeetan AUB plataformaren Bizkaiko ordezkaria, Gipuzkoatik aurkeztutako Inaxio Agirre, eta Herri Batasuneko mahaikide Tasio Erkizia egon dira. Horiek adierazi dutenez, Orain herria, orain bakea ez da beraien leloa baina horrekin bat egiten dute.

Egindako prentsaurrekoan Giza Eskubideen Adierazpena erakutsi dute. Horren arabera, ez Espainiak ez Frantziak, ez dute bertan ageri den 30. artikulua errespetatzen. Artikuluak esaten duenez, estatuek ez dute berezko eskubiderik urratzeko eskumenik.


Xabier Elosegi: "Barandiaranen lana itzultzea baitezpadakoa zen"

Barandiaranen 'Bosquejo etnográfico de Sara' lanaren itzulpenean lan egiten izan da Xabier Elosegi hainbat urtetan. Orain, emaitza aurkezten du.

Xabier Elosegi (1937, Tolosa, Gipuzkoa) ikerlariak Sarako etxeen izenak zein familia deiturak jorratu eta orraztu zituen, 2005ean argitaratu liburu batean. Aurtengo Sarako Idazleen Biltzarrean, apirilaren 25ean, Barandiaranen Bosquejo etnografico de Sara aurkeztuko du, Erramun Bachoc eta Pantxoa Michelenarekin moldatu duena, Kattalin Totorikak, Jon eta Jesus Aizpuruak euskarara eta frantsesera itzuli dutena.

Zure sortetxea kontatu behar bazenu...Karrikan sortua naiz. Erran nahi dut apartamentu batean haziak izan garela, kale-umeak ginela. Ni sortu nintzen garaian, ordukotz, Tolosa aski handia zen, hamabost edo hamasei mila biztanleekin. Ene familia jada tolosartua zen hiruzpalau belaunaldi hartan. Aita arrunt euskalduna nuen, bere familia ere hala zen, funtsean, baina ama Argentinan sortua zen, buraso euskaldunen alaba, txikitan Euskal Herrira itzuli zena. Euskaraz ez zekien ongi, baina moldatzen zen. Etxean, haatik, espainolez egiten genuen, aita-amen eta zazpi haurrideen artean, sei mutiko eta neska bakarra baikinen. Karrikako giroa ere arrunt espainola zen. Aldiz, aitaren bidez, eta etxean genituen neskatoei esker ere bai, euskara atxiki dugu, baina bigarren hizkuntza bezala.

Euskara geroztik garatu duzu, beraz...Anai-arreba batzuek besteak baino gehiago garatu dugu. Ni betidanik euskaltzalea izan naiz. Erran behar da etxean genituen liburuek anitz lagundu nautela. Eta gure aitak. Oroit naiz, orain balitz bezala, 1947an Kuluxka sortan argitaratu zen lehen euskal liburua erosi zuen, eta mirakulua balitz bezala aurkeztu zigun ! Frankismo denbora zen... Berantago, meza liburu bat, osoki euskaraz zena, ene sosekin erosi nuen, hamahiru edo hamalau urtetan. Bestalde, zientzian murgildua zen osaba bat ere bagenuen, Barandiaranen adiskide handia izana. Gure aitonaren ingurumena ere euskaltzalea eta kulturaduna zen : Bonifazio eta Karmelo Etxegarai, Arturo Campion... Erran nahi dut euskal erreferentziak izan ditugula, etxean, familian, ene baitan, ene bizian eragina izan dutenak.

Kale-umea izanki, euskal etxea aztertzeko gogoa nondik heldu zaizu, ba?Zuzen ez dakit. Berant jin den gauza da. Hala ere, haur denboran, baserriarekin lotura zuzena izan dut, urte guztiz uda pasatzera joaten baikinen Gaztelu (Gipuzkoa) bezalako herri txikietara. Erran nahi baita bi edo hiru hilabetez arrunt baserriko bizimoldea genuela, barrukian barna, arrautzen biltzen... Etxaldearen amodioa eragin du horrek, anai-arreba guztion baitan. Baina oraindik ez nuen ulertzen etxea zer zen euskaldunentzat.

Eta, zer den erraten ahal duzu?Erran nezake, oraino ere, Euskal Herria etxea dela, eta etxea Euskal Herria. Gune urbanoetan bizi da, gaur, jendearen hamarretatik zortzi, edo bederatzi, berdin. Hala ere, jende horrek sentitzen du halako lotura bat etxearekin. Deiturarekin lotzen du. Badakigu, hastapenean, deitura eta etxearen izena gauza bera zela. Eta jendeak oraino horri kasu egiten dio, badaki bere deitura halako edo holako baserritik heldu dela. Sineste hori bada oraino, horrek du etxearen eta Euskal Herriaren arteko lotura egiten. Baina kasu. Amesten genuen etxe edo etxalde hori euskalduna zela pentsatzen genuen. Ikusi dugu, haatik, etxe bat fisikoki euskalduna izaten ahal zela, eta barnetik, erdalduna. Hala da Nafarroan edo Araban, Bizkaiko parte handi batean ere, edo hemen, Amikuze bezalako eremu batean. Etxearen kultua badute, eta ez dira batere euskaldunak.

Zergatik Sara hautatu zenuen zure ikerketarako?Ez naiz Saratik hasi. Azkainen bizi nintzelarik, ordukotz, herri hartako ikerketa batean hasi nintzen. Garaian ditut katastro zaharrak ezagutu, balio handiko dokumentua, Napoleonen denboran hasirik eta 1840. urte inguruan bururaturik. Herri bakoitzarentzat partzela guziak banatzen ditu, toponimoak emanez, lurrak zertarako baliatuak diren jakinaraziz, eta jabeak, edo nagusiak ezagutaraziz. Hau da berezitasuna : identifikatzen dituzte izena, deitura, eta etxe izena emanez, hiruak segidan. Frantsesek ere Euskal Herrian etxearen izena ezartzea baitezpadakoa zela konprenitua zuten. Eta Azkainetik Sarara joan ginen bizitzera. Poupe eta Bru deituriko bi kanboarrek egindako artikulu bat irakurri nuen, Sarako etxeei buruz, 1505eko dokumentu baten kopia batean oinarriturik. Hortik piztu zitzaidan Sarako etxeen izenak identifikatzeko xedea eta geografikoki kokatzea.

Eta liburu bat atera zenuen, azken finean...Alta, hastapenean ez nuen batere helburu hori ! Baina lan erraldoian engaiatu nintzen... Orain, Sara, etxeak eta deiturak lau mendez (XVI-XIX) hor da, kontsulta liburu gisa. Alde batetik, etxe bakoitzak bere fitxa badu. Izena, data, nagusiak zein etxetiarrak. Bestalde, deituren jatorriak, oinarriak, erran-nahiak. Etxeen izenak eta deiturak lotu... Ehunka oren pasatu ditut. Lan horren oinarriak dira, lehenik, heriotza, sortze, bataio eta ezkontza agiri guziak. 8.000 ale kopiatu ditut denetara. Gehi, bestalde, Sararen inguruan eginak izan diren lan guziak. Horietan agertuak ziren hutsak ere zuzentzea nuen helburu, biziki inportanta baita historikoki, baina gerorako ere bai. Baina Barandiaranen Bosquejo etnografico de Sara lana azpimarratu nahiko nuke, lagungarria izan baitzait ikerketetan.

Hori duzue euskara eta frantsesera itzulia, Sarako Idazleen Biltzarrean aurkeztuko duzuena...Bai. Barandiaranek bosquejo (zirriborro edo esquisse) deitzen zuena izan da bere lan etnografikorik handiena ! Alimaleko lana ! Interes handikoa, gaur egun ere bai. Etnografo gisa jokatu da, bistan dena, bere ikerketa egiteko. Iparraldean egin ditu, bertze herrietan ere bai, ikerlan batzuk. Baina Sarakoa izan da biziki handia. Denak jorratu ditu metodo modu batean. Hamahiru urtez egon zen Saran, 1940tik 1953a arte. Apez ttikia deitzen zuten, jendeak estimatzen zuen kofesioan biziki laburra baitzen eta aise pasatzen baitzen ! Jendea beldur baitzen kofesatzera joateko... Horretaz aparte, hamabost edo hogei pertsona elekatu ditu, bera baino anitzez zaharragoko jendea, laurogeita hamar urte ingurukoak, beren gazte denborako gauzak kontatzen zizkiotenak. Azkenean, erran dezakegu argazki bat atera duela, eta argazki hori istorio bat dela.

Istorio horren laburpena egin dezakezu?Kartografian sartu zen, geologian, baita etxean : eraikinak, erlijioa, superstizioak, osagarria, meteorologia... Beraz, istorio hori da lurra, laborantza, artzaintza, kontrabanda, leiendak, narrazioak, kontakizunak. Hizkuntzalaritzako ere balio du bere lanak. Espainolez egina eta pentsatua izana da, baina Sarako erran moldeak agerrarazten ditu. Ondorioz, hiztegi biziki aberatsa ateratzen du, hitz gehienak bizimoldeari lotuak direnak. Barandiaranen lanak sekulako balioa du. Gainera, marrazkiak berak eginak ditu. Bestalde, Alemanen okupazioa ere kontatzen du Saran, berak bizi izana baitu. Alemanez bazekien, eta itzultzaile baliosa ere izan zen herrian. Eta Alemanak bere lanari interesatuak ziren, zientzian jantziak baitziren.

Bazen, beraz, lan hori itzultzeko arrazoirik...Barandiaranen lana itzultzea baitezpadakoa zen, saratar gehienek ez baitute ezagutzen. Horretako, Jean Aniotzbehere Sarako lehengo auzapezak frantsesera itzuli behar zela erran zuen, eta Euskal Kultur Erakundeak, berriz, euskarazko itzulpena bultzatu zuen. Baina guk euskara ulergarrian argitaratu nahi izan dugu, transmisio lana ahal bezainbat segurtatzeko, izan dadin Sarako herrian berean. Barandiaranen huts porroskak ere zuzentzeko parada ere izan dugu, hizkuntzalaritzan gauza batzuek ihes egin baitzizkioten.

Ahozko transmisioa galduko zelakoan egin zuen lan hori?Ez zait iduritzen, lan hori egin duelarik, geroari pentsatzen zuela. Bere garaian, transmisioa oso-osoa zen, katakonbetako bizimoldea zen ! Bere obran berean ageri da Barandiaran bere zientzia eta kultura mugimenduarentzat bizi zela. Berantago ikusi duke, haatik, bere ikerlanak transmisioarekin lotzen ahalko zituela. Horrek ere Saraz egindako dokumentuaren balioa handitzen du. Beharrik egin du ! Baina guk ditugu, orain, gisa horretako lanak geroari begira egiten.


Grisa ez beste guztia

Hizketa eta idazketa grisak kritikatu, eta «hizkuntzaren bizipoza» goratu du Anjel Lertxundik, BERRIAn hamalau urtez idatzi dituen zutabeengatik esker onez antolatu dioten ekitaldian


Abian dauden parke eolikoen izapideak gelditzeko eskatu du Legebiltzarrak

Bertan behera geldituzko liratekeen proiektuen artean dago Gazumeko parke eolikoarena

Legez besteko proposamen hori ez da, berez, loteslea; baina, aho batez onartu denez aparteko garrantzia hartu du

Euskadiko Plan Eolikoaren eztabaidak kapitulu berri bat hasi du aste honetan. Atzo Eusko Legebiltzarrak aho-batez eskatu dio Eusko Jaurlaritzari Euskal Autonomia Erkidegoan abian dauden parke eoliko guztien izapide administratiboak behin behinean gelditzeko. Horien artean legoke Asteasu, Errezil eta Azpeitiko lurretan proiektatzen den Gazumeko zentral eolikoa eta, beraz, Eusko Jaurlaritzak akordioa gauzatzeko jarrera hartzen badu, bertan behera geldituko litzateke, mementuz, Gazumeko parke eolikoaren proiektua.

Gazumekoaz gain, beste hamabost parke eolikoren izapideak geldiaraziko lirateke, horietako zortzi Arabakoak eta beste sei Bizkaikoak.

Eusko Jaurlaritzak duela bi urte gelditu zuen parke eoliko bat, Orduntekoa, baina aurrera jarraitu zuen beste proiektu batzuekin. Proiektu hauek, Gazumekoa barne, erantzun gogorra jaso dute gizartearen eta gainerako zenbait erakunderen aldetik. Eusko Legebiltzarrak egin bezala, Bizkaiko eta Arabako batzar nagusiek ere eskatua diote Eusko Jaurlaritzari bertan behera utz dezala Energia Eolikoaren Lurraldeko Sektore Plana. Gipuzkoako Batzar nagusiek, beren aldetik, herrialdean dagoen Gazumeko parkea geldiarazteko eskatu zuten. Gainera, gogoan izan behar da, Gazumeko parke eolikoaren inguruan SEO/BirdLife-ek, Eguzki talde ekologistak eta Club Vasco de Camping-ek Gipuzkoako hainbat mendi elkarteren laguntzaz egin zuten sinadura bilketa eta Gazumeko zentralaren aurka aurkeztu ziren ehundaka helegiteak.

Bigarren Sektore Plana

Legebiltzarrean bat egin dute talde guztiek Aralarrek aurkeztutako legez besteko proposamenarekin eta, urtea amaitu aurretik, Lurraldeko Bigarren Sektore Plana egin dezan eskatu diote Jaurlaritzari. Legez besteko proposamen hori ez da, berez, loteslea, baina, aho batez onartu denez aparteko garrantzia hartu du.

Gobernua aldatu zenetik, Eusko Jaurlaritzak ez du adierazpenik egin parke eolikoen inguruan. Gobernuak, dena den, akordiorako borondatea erakutsi du; PSE-EEko legebiltzarkide Oscar Rodriguez Vaz-ek aurreratu du Jaurlaritzak legebiltzarkideek adostutako erabakia 2bere gain hartzeko ausardia" izango duela. "Akordioa gauzatzeko jarrera ona erakutsi du Eusko Jaurlaritzak".

Hitzarmenaren arabera, Legebiltzarrak izapideak geldiarazita "erakundeen artean eta gizartean abian dauden planei buruzko adostasuna" lortu nahi du. Era berean, adostasun hori nahi luke baita "gaur egun tramitazioan dauden parke eolikoen ingurugiro inpaktua ebaluatzeko" araudian ere.

Lurraldeko Bigarren Sektore Plan horrek barne hartu beharko ditu, legebiltzarkideen eskaeraren arabera, "azken urteotan garatutako ingurugiro eta teknologia berrikuntzak, Erkidegoko ondare naturala eta paisajistikoa bermatzeko". Horrez gain, plan berriak beste energia berriztaileen garapena kontuan izan beharko du. Izan ere, "zeresan handia izango dute Gobernuak 2010ean berrikusi behar duen euskal energia estrategian". Talde guztiek nabarmendu dute energia berriztagarrien eta ez-kutsatzaileen garapenaren garrantzia. Era berean, EAEk gaur egun duen %95eko energia menpekotasuna murrizteak duen garrantzia azpimarratu dute. "Ez da bakarrik legedia aintzat hartu behar, baizik eta Natura 2000 Sareko guneei kalte egin diezaiekeen egitasmoen balorazio berezia", adierazi du Aralarreko legebiltzarkide Daniel Maestrok. Gazume Natura 2000 Sarean dago.

Ekologistentzat pozgarria

Albistea gustura hartu dute parke eoliko hauen aurka dauden talde ekologistek. Eguzki talde ekologistak, esaterako, prentsa ohar batean adierazi du "pozarren" dagoela Legebiltzarrak hartutako erabakiarekin. "Gustura gaude Legebiltzarrak, azkenean, aintzat hartu dituelako talde honek proiektuak geldiarazteko eta LSP eolikoaren berrikuspenaren inguruan egindako eskariak". Bide batez, "aurrean duen benetako lanari ekiteko kemena" eskatu dio, "Lurralde Antolaketako Araudiaren berrikuspena eta Energiaren LSP egoki bat idaztea". Prozesu hau guztia "eztabaida ireki batean oinarrituta" egin behar dela adierazi du, "gizarte modernoen garapenaren muina den energiaren gainean, gizartean ahalik eta adostasun zabalena lortzeko".

Errezilgo alkate Iñaki Oiartzabal ere "oso gustura" agertu da erabakiaren aurrean. "Guk geure aldetik ere aurkeztu genituen Gazumeko parke eolikoaren aurkako helegiteak eta orain horren erantzunaren zain gaude", dio.


Devi, realityko lehen kaleratua, ‘El Conquis 2013’ko protagonista

Mikel Goñi kapitain ohia mendeku grinaz itzuliko da Patxi Alonsok gidatutako debatera.

Asteazkenean, emisio eguna estreinatuko du ‘El Conquis 2013’ saioak, programako lehen kaleratua, Devi, solaskide duela. Bera kaleratuta, Manu Maritxalarren taldea izan da taldekide bat galtzen lehena, eta hori izango da Patxi Alonsok beste gonbidatuekin batera aztertuko duen gai nagusia. Mikel Goñi kapitain ohia solaskideen artean egongo da.

Halere, saioko mamia programan ikusi ez ditugun irudien emisioa izango da. Oskar dueluaren ostean kanpamentura itzultzen, Picheen kanpamentuan Josetxoren itzulerari nola egingo dioten aurre, eta, batez ere, 3. kapituluan, Michelen tranparekin, zer gertatuko den ikusiko ditugu. Hori izango da, hain zuzen ere, Mikel Goñirentzat gai mamitsuenetako bat, iaz Maritxalarrek bere inguruan egin zituen adierazpenei erantzuteko grinaz etorriko baita platora.

Gainera, saioak igandean ‘El Conquistador del Fin del Mundo’n planteatu ziren zalantzak argituko ditu. Blanca Fernandez Ochoaren irudiak ikusiko ditugu Leon-i buruz hizketan, biek emango duten paseo misteriotsuaren aurretik, eta Devik abentura bukatzean egin zituen konfidentziak ekarriko ditugu platora. Pilotariarekin batera, David Seco eta Gotzon Mantuliz irabazleak, eta Esti Pinedo, Isa Landa eta Iban Viaga aurreko edizioetako lehiakideak izango ditu lagun Patxi Alonso aurkezleak. Denek emango dituzte euren iritziak Piedra Paradan gertatzen ari denaren inguruan, programaren hurrengo emanaldiaren aurretik, eta saioko protagonista polemikoenetako baten inguruan mintzatuko dira; Josetxoren inguruan.

Esaldi eta une onenek, eta hurrengo igandean kapitainek egingo duten probak osatuko dute debatearen edukia. Berriro ere, saioaren zale baten ahotsa gehituko da debatera, besaulki gorrian eserlekua hartuz.

“El Conquis 2013” asteazkenetan izaten da ikusgai, 22:30ean, ETB-2n.


75 urtetik gorakoak, Erregetako Loterian gehien gastatzen dutenak

Oro har, espainiarrek 45 euro gastatuko dituzte batez beste Erregeako Loterian.

Hirurogeita hamabost urtetik gorako gizonezkoak dira Erregetako Loterian gehien gastatzen dutenak (54 euro batez beste), txartel gutxienetakoak erosten dutenak badira ere, Ventura24.es webguneak jakinarazi duenez.

Oro har, espainiarrek 45 euro gastatuko dituzte batez beste Erregeako Loterian.

Aipatu iturrien arabera, batez besteko eroslearen soslaia honakoa da: gizonezkoa, 30 eta 39 urte artekoa, eta 41 euro gastatzen dituena.

Proportzionalki, 40 urtetik beherako pertsonak gutxien gastatzen dutenak dira, 42 euro.

18 eta 29 urte artekoek 39 euro gastatzen dituzte, eta 49 eta 49 urte artekoek, 46.


Gorroto: "Beti ondoan egon direnei egindakoa eskertuko diegu azken kontzertuekin"

Aramaioko talde honek euren bigarren diskoa prestatzen dihardu egun hauetan, eta honi buruz hitz egiteko Ander eta Jawer taldekideekin egon gara. Musika eszenan aspaldiko ezagunak dira hauek, gazteak izan arren hainbat proiektutan murgilduta daudelako edo egon direlako eta hori azken emaitzan antzeman daiteke. Gorroto 2008an hasi zen gizartea zirikatzen eta orain arte Noraino iritsiko zara diskoa kaleratu dute, punk eta punk-rock abesti bilduma indartsua. Orain, hala ere, taldea beste puntu batean aurkitzen da, disko berria amaitzekotan eta etorkizuna argitzeko asmoz.

Zein da egoera gaur egun?

Aurreko diskoa kaleratu genuenetik, Noraino iritsiko zara (2010), taldeak aldaketa batzuk jasan ditu. Aldaketa nagusia Manexek eta Ibaik –gitarra eta baxu joleak– taldea utzi egin zutela da, eta hauen ordez, Jawer (No Hope, Krisis) eta Ekain hasi ziren gurekin jotzen. Beraz, orain, taldekideak Abarra, Ekain, Agirre, Jawer eta ni [Ander] gara. Momentu honetan gure bigarren diskoan lanean gabiltza, taldearen testigantza izango dena, seguruenik diskoa kaleratu eta kontzertu batzuk eskaini ondoren, taldeari amaiera emango diogulako.

Nolako diskoa izango da?

Aurreko diskoarekin alderatuz nahiko ezberdina izango dela uste dugu. Urteak pasa ahala taldekide bakoitzak musikalki bide ezberdinak aukeratu ditu eta hori kantu berrietan islatzen da. Abesti askotan erritmo aldaketa, estilo ezberdinak eta erreferentzia ezberdinak daude. Adibidez Agirre gitarra-jolea metal munduan sartuta dago, Abarra bateria-jolea punk zalea da eta Jawer rock and roll munduan sartuta dabil azkenaldian. Honen guztiaren nahasketa izango da gure azken diskoa.

Zuek ere Nekrosound estudioan grabatu duzue ezta?

Bai duela hilabete sartu ginen estudioan, urtarrilaren 18an eta egia esan dena nahikoa azkar eta ondo joan da. Hiru astetan musika dena grabatu dugu eta aste honetan nahasketekin hasi eta gutxi barru bukatzea espero dugu. Egia esan oso eroso sentitu gara, etxean moduan egon gara eta gauza horiek emaitzan zerikusia dute. Soinu aldetik oraingoz pozik gaude, baina oraindik nahasketak egitea falta da.

Zein izan da kantak konposatzeko prozesua.

Oraingoan zortzi abesti grabatuko ditugu, baina abesti hauek denbora tarte luzean konposatuak izan dira. Adibidez, Jawer taldean sartu orduko hiruzpalau kantu erdi eginda zeuden, eta ondoren beste hainbeste kantu sortu ditugu. Egia esan, azken urtean kontzertu oso gutxi jo ditugu, gehienbat diskoa prestatzeko entseatzen ibili gara. Formazio berri honekin lau bat kontzertu eskaini ditugu, beraz lokaleko lana egin dugula esan genezake.

Nolakoak dira kantu berriak?

Orokorrean bide ezberdinetik doaz, aurreko diskoan azkarragoak eta zuzenagoak ziren, punk musikatik gertuagokoak, oraingoan, abesti landuagoak irten zaizkigu; esan bezala, bakoitzaren musika influentziak nabari daitezke. Hitzak ordea, ildo beretsutik doaz; alde batetik, egoera jakin batzuk salatzen dituzten hitzak daude, eta, bestetik, esperientzia pertsonalean oinarriturikoak; Zulo ilun batean, adibidez. Horrez gain, disko berriko kantu bat gitarra akustikoarekin hasten dugu; beraz, aurreko diskoan ez zeuden hainbat detaile berri daude.

Eta diskoa kaleratu ondoren, zer?

Oraindik gauza asko erabakitzeko daude, hala ere, ziurrenik taldea utziko dugu. Gorrotok bere ibilbidea egin duela uste dugu, baina gutxienez taldearen testigantza izango den azken diskoa grabatzeko aukera izan dugu.

Agur kontzerturik egingo duzue?

Gure asmoa diskoa kaleratu eta kontzertu gutxi batzuk jotzea da, seguruenik Aramaion, Garagartzan eta Mirafuentes-en. Horrela, beti hor egon diren lagunei egindakoa eskertzeko aukera izango dugu eta, esan bezala, taldearen testigantza izango den diskoa gure zaleengana helarazteko aukera izango dugu. Ehorzketa polita izango du Gorrotok.


Kirol, jolas eta bertsotarako aukera gaur Donostian

donostiako Aste Nagusi erdia pasa da dagoeneko, baina beste erdia geratzen da aurretik oraindik. Erdibide honetan ere ez dira ekintzak faltako Gipuzkoako hiriburuan. Egitarau ofizialari dagokionez, goiza kirolean aritzeko antolatua dago: futbola, esku pilota... Gainera, padel eguna antolatu dute goizetik hasita. Atzo bezala, Tai-chi ikastaroa ere egingo da. Eguerdiko 12:30etan bertso saioa egingo da Easo plazan. Bertsolariak Unai Iturriaga, Aitor Mendiluze, Onintza Enbeitia eta Manex Mujika izango dira.

Jolasak Sarriegi plazatik

Piratek ere jarriko dute festarako aitzakia. Jolasak antolatu dituzte 16:30etan, Sarriegi plazatik hasita.

EGITARAU OFIZIALA

Egun osoan, Eskulangintza Azoka.

10:00-13:00 Futbol txapelketa azkarra Benta Berriko kiroldegian.

10:00-13:00 Padel eguna.

11:00 Euskal pilota ikastaroa

Trinitate plazan.

11:00 Tai-chi ikastaroa Easo plazan.

11:00 Puzgarriak.

12:30 Itsaspeko zinemaren

Igo erakustaldia, Aquariumean.

12:30 Bertsolariak Easo plazan.

16:00-19:00 Arrantza lehiaketa.

17:00 Haurren jaia Trinitate plazan.

17:30 Hip hop tailerra Easo plazan.

17:30 Kursaal txiki Zurriola terrazan.

18:00 Zezenak Illunben.

18:00 Musika Hamabostaldia

Santa Teresa Komentuan.

18:00-19:30 Esmalte tailerra Zuloaga plazan.

18:30 Erraldoi eta buruhandiak

Okendo plazan.

18:30 Gauerdi eta Deiadar

txarangak Zurriola eta Kontxan.

19:00 `Alai taldea´ Bulebarrean.

20:00 `Goizaldi´ Konstituzioan.

20:00 `Arkaitz´ dantza taldea Konstituzioan.

20:00 Musika Hamabostaldia

Kursaaleko Ganbara Aretoan.

20:00 Donostiako Orfeoiaren

kontzertu berezia Artzai Onean.

21:00-22:30 `Laiotz´ berbena, Pasealeku Berrian.

22:45 Su artifizialak (Castellon).

23:30 Zezensuzkoen entzierroa.

23:30 `Cucumis-melo´ antzerkia, Gipuzkoa plazan.

23:30 `Oxabi´ Konstituzioan.

23:30 `Kaoba´ orkestra,

Easo plazan.

23:30 `Pasai Orchestra´

Bulebarreko kioskoan.

23:30 Kursaal Plus

Zurriola terrazan.

23:30 Kursaal Gune Zabala,

Urumea terrazan.

23:45 `Ojos de brujo´ Saguesen.

00:00 `Laiotz´, Pasealeku Berrian.

PIRATEN EGITARAUA

Jolasak

16:30 Sarriegi plazatik hasita.


Iseo & Dodosound, Oihaneko Zuhainetan eta Gari & Maldanbera EHZn ariko dira

Jaialdia ekainaren 28tik 30era egingo da Irisarrin, eta bertan joko dute Koban, Broken Brothers Brass Band eta Montauk taldeak ere.

Euskal Herria Zuzenean jaialdiak ziklo berri bat hasiko du aurten gazte talde batek antolakuntza bere gain hartu ondoren, eta fase berri horren lehen ekitaldian "galtzagorriak" izango dira protagonista antolatzaileek gaur eginiko agerraldian azaldu dutenez: "Galtzagorriak euskal mitologiako pertsonaia ttipiak ditugu, eta kondairak dioenez, orratzontzietan gordetzen ziren udako solstiozoko gauean. Auzolanez eraikitzen dugun festibalaren sinbolotzat hartu nahi izan ditugu aurten".

Horri lotuta, EHZ festibala "kultura janzten lagunduko duten" sei artistaren izenak iragarri dituzte gaur: Iseo & Dodosound with The Mousehunters, Oihaneko Zuhainetan, Gari & Maldanbera, Koban, Broken Brothers Brass Band eta Montauk.

Bestalde, hainbat tailer ere egingo dituzte (G7koen gailurra Miarritzen, feminismoa, etorkinak, besta eredua, burujabetza) eta Toi D'Abord zirku konpainia ere ariko da jaialdian. Led Silhouette dantza konpainiak, bere aldetik, Gaizka Sarasolaren zuzeneko musikarekin EHZrako espreski prestatutako pieza aurkeztuko du: Hiru gorputz, hiru mundu, hiru orbita. Sorkuntza espazio berean elkarbizitzen, elkarelikatzen

Sarrerak dagoeneko salgai daude jaialdiaren webgunearen bitartez. Hiru eguneko bonoa 35 euroren truke eskuratu daiteke, oraingoz, baina aurrerago prezio hori 45 eurotara igoko da.


Athleticek baieztatu egin du Valverdek taldea utziko duela

Entrenatzaileak prentsaurrekoa eskainiko du asteazken honetan, eguerdia, agur esateko.

Athletic Clubek baieztatu egin du Ernesto Valverde ez dela entrenatzailea izango hurrengo denboraldian.

Klub zurigorrik sare sozialen bidez iragarri du Valverderen agurra.

Valverde bi arotan izan da Athleticeko entrenatzailea, eta aldez aurretik jokalaria ere izan da.

Entrenatzaileak prentsaurrekoa eskainiko du asteazken honetan, eguerdian, San Mamesen, agur esateko. Josu Urrutia presidentea ere bertan izango da.


Tourreko 13. etapa, gaur, zuzenean, ETB1en eta eitb.eus-en

37 kilometroko erlojupekoa izango da Bourg-Saint-Andéol eta La Caverne du Pont-d'Arc artean.

Gaur arratsaldean, Frantziako Tourrean jokatuko den 37 kilometroko erlojupekoaren nondik norakoak zuzenean jarraitzeko aukera izango da ETB1en eta eitb.eus-en, 15:00etatik aurrera. Bourg-Saint-Andéol eta La Caverne du Pont-d'Arc lotuko dituen ibilbide gorabeheratsuak txirrindularien arteko aldeak handituko ditu ziurrenik.

Ohi denez, Fermin Aramendi, Xabier Usabiaga eta Pedro Mari Goikoetxea esatariek egingo dute bertan gertatzen den guztiaren kontakizuna.


«Lotsagarria da hain asilo gutxi onartzea»

Gerrak gordintzeari egotzi dio Barcenak asilo eskaeren igoera, baita giza eskubideen gainean kontzientzia hartzeari ere. Halere, kezkatuta agertu da, Afrikako eta Ekialde Hurbileko iheslarien babes eskaerarik ez dagoelako ia: «Ez dira honaino iristen».


Joaldunak eta dantzariak Orreaga-Zubiri lasterketan

Joaldunen Eguna pasatu ondotik, Iturengo joaldunak Zubirin egon ziren, Orreaga-Zubiri lasterketan. Ez ziren, gainera, bakarrik joan, herriko dantzariak ere han izan baitziren. Lasterketa hasi aitzinetik, dantzariek aurreskua dantzatu zuten, eta akitzerakoan, berriz, korrikalarieri azken metroak egiten lagundu zieten joaldunek. Sari banaketa egin baino lehen dantzariek euren saioa ere eskaini zuten, tartean, aurreskua dantzatuz.


Espainiako Lehen Mailako Liga irailaren 5ean hasiko da

Espainiako Futbol Federazioko batzordeak atzo argitaratu zuen Emakumeen Espainiako Lehen Mailako Ligako egutegia. 2020-2021 sasoiak 34 jardunaldi izango ditu, eta irailaren 5ean hasi eta 2021ko ekainaren 21ean amaituko da. Beraz, Realak 17 aurkari izango ditu denboraldian, aurreko urteetan baino bi gehiago, inor ez baita mailaz jaitsi eta bi talde berri igo direlako. Horietako bat Eibar izan da, beraz, derbi gipuzkoarra jokatuko da datorren sasoian.

Bestalde, bigarren maila hiru asteburu beranduago hasiko da, irailaren 27an, eta honetan ere bi talde gehiago izango dira.

Aipatutakoez gain, Espainiako Kopako finala 2021eko maiatzaren 31an egitea aurreikusi du batzordeak, eta Superkopako finalerako data zehatza iragarri ez badu ere, otsailean Salamancan izango dela esan du.


Haitiko kolera izurriteak 'kasu bakarrean' du jatorria

Haitin zabaldu den kolera pandemia duela 49 urte Sualwesin (Indonesia) hasi zela azaldu du Gaixotasunen Kontrolerako Zentroek (CDC) egindako azterketa batek.

Haitin 1.000 hildako baino gehiago utzi dituen kolera izurriteak "kasu bakarrean" du jatorria, Amerikako Estatu Batuetako Gaixotasunen Kontrolerako Zentroek (CDC) egindako ikerketa baten emaitzek gaur azaldu dutenez.

Lehen gaixoak beherako eta deshidratazioarekin urriaren 19an sartu zituzten Artiboniteko bost ospitaletan, Haitiko erdialdean, eta hiru egun geroago laborategietako azterketek Vibrio cholerae bakteria antzeman zuten, AEBetako agentziak adierazi duenez.

Ogawa 01 taldeko V cholerae bakteriak bakartu dituzte Haitiko Osasun Publikoko Laborategi Nazionalak egindako azterketek eta "Artiboniteko departamentuko 14 lagunen gaixotasuna andui bakarrak" sortu zuela demostratu dute ikerketa genetikoek, CDCren hitzetan.

Elikagai batek

"Kolera herrialdean pertsona bakarrak sartu zuela ez du esan nahi horrek, Haitira heldutako elikagai bat izan daiteke erruduna", esan du Donna Eberwine Villgran Osasunaren Erakunde Panamerikarreko (OPS) bozeramaileak.

Haitin zabaldu den kolera pandemia duela 49 urte Sualwesin (Indonesia) hasi zela azaldu du CDCren txostenak. Beste pandemiek baino hedapen handiagoa eta iraupen luzeagoa izan du izurrite horrek.

Bestalde, kolerari emandako erantzuna "desegokia" izan dela adierazi du Mugarik Gabeko Medikuak (MGM) erakundeak, nahiz eta nazioarteko erakunde ugari uhartean izan.


«Distira ez zait interesatzen»

Libururik gabeko idazlea izan da Iñaki Irazu urte luzez, eta irakurleak Jabier Muguruzaren musikaren bidez soilik izan du haren lanaren aditzea. Orain, lehen poema liburua argitaratu berri du, Erein argitaletxearekin: 'Errukiaren saria'.